**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 4 Ιουλίου 2024, ημέρα Πέμπτη και ώρα 13.15΄, στην Αίθουσα **«Προέδρου Γιάννη Νικ. Αλευρά» (151)** **του Μεγάρου της Βουλής** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Χρήστου Μπουκώρου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Τουρισμού «Ενίσχυση των τουριστικών υποδομών και της τουριστικής εκπαίδευσης, επικαιροποίηση του πλαισίου άσκησης του επαγγέλματος των ξεναγών και των χρονομεριστικών μισθώσεων, ρυθμίσεις τουριστικών φορέων και άλλες διατάξεις για την ενίσχυση του τουρισμού». (4η συνεδρίαση – β΄ ανάγνωση).

Στη συνεδρίαση παρέστησαν η Υφυπουργός Τουρισμού, κυρία Έλενα Ράπτη, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αθανασίου Χαράλαμπος, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Γιαννούλης Χρήστος, Ζαμπάρας Μιλτιάδης (Μίλτος), Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Παππάς Νικόλαος, Τζάκρη Θεοδώρα, Κατρίνης Μιχαήλ, Νικητιάδης Γεώργιος, Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Κατσώτης Χρήστος, Μανωλάκου Διαμάντω, Μεταξάς Κωνσταντίνος Βασίλειος, Τσοκάνης Χρήστος, Φωτόπουλος Στυλιανός, Χήτας Κωνσταντίνος, Ζεϊμπέκ Χουσεΐν, Φωτίου Θεανώ, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Δημητροκάλλης Ιωάννης και Παπαϊωάννου Αρετή.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κυρίες και κύριοι συνάδελφοι, καλησπέρα σας.

Συνεχίζουμε την επεξεργασία και εξέταση του σχεδίου νόμου του Υπουργείου Τουρισμού «Ενίσχυση των τουριστικών υποδομών και της τουριστικής εκπαίδευσης, επικαιροποίηση του πλαισίου άσκησης του επαγγέλματος των ξεναγών και των χρονομεριστικών μισθώσεων, ρυθμίσεις τουριστικών φορέων και άλλες διατάξεις για την ενίσχυση του τουρισμού». Είμαστε στην 4η συνεδρίαση για τη β’ ανάγνωση του νομοσχεδίου και αρχίζουμε με τις τοποθετήσεις των Εισηγητών και των Ειδικών Αγορητών, δίνοντας τον λόγο στην Εισηγήτρια της Πλειοψηφίας, κυρία Σέβη Βολουδάκη.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ (Εισηγήτρια της Πλειοψηφίας):** Ευχαριστώ, κύριε Πρόεδρε.

 Κυρία Υπουργέ, κυρίες και κύριοι συνάδελφοι, με το παρόν νομοσχέδιο του Υπουργείου Τουρισμού, στοχεύουμε στην αναβάθμιση και τον εκσυγχρονισμό των τουριστικών υποδομών, δίνοντας κίνητρα για επενδύσεις σε νέες τουριστικές υποδομές και αναβαθμίζοντας τις υφιστάμενες, αλλά και στην τουριστική εκπαίδευση, αναθεωρώντας και εκσυγχρονίζοντας τα προγράμματα σπουδών των Τουριστικών Σχολών και εισάγοντας νέα εξειδικευμένα μαθήματα προσαρμοσμένα στις ανάγκες που έχουν δημιουργηθεί τα τελευταία χρόνια.

Επιπλέον, ορίζονται για τους ξεναγούς νέες διαδικασίες πιστοποίησης και διαρκούς εκπαίδευσης με στόχο τη διασφάλιση ποιότητας των υπηρεσιών που αυτοί παρέχουν.

 Σε ό,τι αφορά στις χρονομεριστικές μισθώσεις, καθορίζονται νέοι όροι και δημιουργείται Μητρώο για την παρακολούθησή τους, καθιστώντας τους κανόνες πιο σαφείς και διαφανείς.

Τέλος, εισάγονται ρυθμίσεις για τη λειτουργία και τη χρηματοδότηση των τουριστικών φορέων με σκοπό την αύξηση της αποτελεσματικότητάς τους.

 Ο τουρισμός αποτελεί έναν από τους πιο σημαντικούς πυλώνες της ελληνικής οικονομίας, συνεισφέροντας σημαντικά στο ΑΕΠ και δημιουργώντας εκατοντάδες χιλιάδες θέσεις εργασίας. Ωστόσο για να διασφαλίσουμε ότι ο τουρισμός θα συνεχίσει να είναι μια ισχυρή κινητήρια δύναμη για την οικονομία μας είναι απαραίτητο να στραφούμε στην βιώσιμη τουριστική ανάπτυξη, η οποία επιδιώκει να ικανοποιήσει τις ανάγκες των τουριστών και των τοπικών κοινωνιών, διασφαλίζοντας όμως παράλληλα τη διατήρηση και προστασία του φυσικού, αλλά και του πολιτιστικού μας πλούτου για τις μελλοντικές γενιές. Είναι σημαντικό να τονίσουμε ότι η βιώσιμη τουριστική ανάπτυξη δεν είναι απλώς μια επιλογή, αλλά μια αναγκαιότητα για τη μακροπρόθεσμη ευημερία του τουριστικού μας τομέα.

Η σημασία της βιώσιμης τουριστικής ανάπτυξης έγκειται σε πολλούς τομείς. Πρώτον, στην προστασία του περιβάλλοντος, αφού ο τουρισμός έχει σημαντικό αντίκτυπο στο περιβάλλον από την κατανάλωση των φυσικών πόρων έως την παραγωγή των αποβλήτων. Η βιώσιμη τουριστική ανάπτυξη επιδιώκει να ελαχιστοποιήσει τις περιβαλλοντικές επιπτώσεις μέσω της υιοθέτησης πρακτικών φιλικών προς το περιβάλλον, όπως η μείωση της κατανάλωσης ενέργειας και νερού, η ανακύκλωση και η χρήση Ανανεώσιμων Πηγών Ενέργειας.

Έπειτα, στη διατήρηση του πολιτιστικού μας πλούτου. Η Ελλάδα διαθέτει έναν ανεκτίμητο πολιτιστικό θησαυρό, από αρχαιολογικούς χώρους και ιστορικά μνημεία έως παραδοσιακά χωριά και τοπικά έθιμα. Η βιώσιμη τουριστική ανάπτυξη συμβάλλει στη διατήρηση και προστασία αυτής της κληρονομιάς διασφαλίζοντας ότι οι επόμενες γενεές θα μπορούν να απολαύσουν και να μάθουν από αυτήν.

Στην οικονομική ανάπτυξη και την ευημερία. Ο τουρισμός αποτελεί κύρια πηγή εισοδήματος για πολλές τοπικές κοινότητες. Η βιώσιμη τουριστική ανάπτυξη, προάγει την οικονομική σταθερότητα, δημιουργεί νέες θέσεις εργασίας ενώ παράλληλα στηρίζει τις τοπικές επιχειρήσεις και βιομηχανίες. Η διασφάλιση ότι οι τουριστικές δραστηριότητες είναι βιώσιμες βοηθά στην μακροπρόθεσμη ευημερία των κοινοτήτων αυτών. Στην κοινωνική ευημερία. Ο τουρισμός μπορεί να βελτιώσει την ποιότητα ζωής των τοπικών πληθυσμών, παρέχοντας καλύτερες υποδομές και υπηρεσίες. Η βιώσιμη τουριστική ανάπτυξη λαμβάνει υπόψιν τις ανάγκες και τις προτεραιότητες των τοπικών κοινοτήτων, διασφαλίζοντας ότι ο τουρισμός ωφελεί τόσο τους επισκέπτες όσο και τους κατοίκους.

Επίσης, στην ανθεκτικότητα και προσαρμογή στην κλιματική αλλαγή. Οι επιπτώσεις της κλιματικής κρίσης είναι ήδη εμφανείς, ο τουριστικός τομέας δεν αποτελεί εξαίρεση, οπότε η βιώσιμη τουριστική ανάπτυξη περιλαμβάνει στρατηγικές για την προσαρμογή μας στις μεταβαλλόμενες κλιματολογικές συνθήκες, καθιστώντας τις τουριστικές υποδομές πιο ανθεκτικές και ευέλικτες. Όλες αυτές οι πτυχές, καθιστούν σαφές ότι η βιώσιμη τουριστική ανάπτυξη είναι κρίσιμη για τη διασφάλιση ενός βιώσιμου μέλλοντος για τον τουρισμό στην Ελλάδα.

Με τη στήριξη αυτού του νομοσχεδίου μπορούμε να προωθήσουμε μια ισορροπημένη και υπεύθυνη προσέγγιση που θα ωφελήσει τόσο την οικονομία όσο και το περιβάλλον μας. Με τις ρυθμίσεις που περιλαμβάνονται στο νομοσχέδιο, φιλοδοξούμε να πετύχουμε μια ισορροπημένη ανάπτυξη, η οποία, από τη μια θα προστατεύσει το περιβάλλον και από την άλλη θα προωθήσει τον πολιτισμό μας. Ο τουρισμός αποτελεί θεμέλιο λίθο για την ελληνική οικονομία και αναγνωρίζεται ως η «βαριά βιομηχανία» της χώρας μας, οπότε είναι χρέος μας να τον στηρίξουμε νομοθετικά και με αυτό το σκεπτικό έχει εισαχθεί το παρόν νομοσχέδιο.

Με γνώμονα τη διαπίστωση ότι οι φυσικές ομορφιές της Ελλάδας, ο ανυπέρβλητος πλούτος των τουριστικών μνημείων, το κλίμα και η γεωγραφική της θέση δημιουργούν τις βέλτιστες συνθήκες για την ανάπτυξη τουριστικής δραστηριότητας σε όλα τα επίπεδα, καταλήγουμε στο συμπέρασμα ότι η προτεινόμενη ρύθμιση είναι απόλυτα εναρμονισμένη με τους εθνικούς αναπτυξιακούς στόχους και τις ανάγκες της ελληνικής κοινωνίας για οικονομική ανάπτυξη και ευημερία.

Για τους παραπάνω λόγους, λοιπόν, καλώ ξανά όλους να στηρίξουν αυτό το νομοσχέδιο που αποσκοπεί στην ενίσχυση και την αειφορία του τουρισμού στη χώρα μας.

 Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε και εμείς θερμά την κυρία Βολουδάκη.

 Πριν δώσω τον λόγο στην κυρία Βέττα, να καλωσορίσουμε και το νέο μέλος της Διαρκούς Επιτροπής Παραγωγής και Εμπορίου, τον πρώην Υπουργό, κ. Στέλιο Πέτσα, ο οποίος με την εμπειρία του θα προσφέρει στις εργασίες και στην επεξεργασία των νομοσχεδίων μας.

Τον λόγο έχει η Εισηγήτρια της Μειοψηφίας, κυρία Καλλιόπη Βέττα.

**ΚΑΛΛΙΟΠΗ ΒΕΤΤΑ (Εισηγήτρια της Μειοψηφίας):** Ευχαριστώ, κύριε Πρόεδρε.

 Κυρίες και κύριοι συνάδελφοι, στη σημερινή, τελευταία, συνεδρίαση της Επιτροπής είναι πλέον κοινά παραδεκτό ότι εξετάζουμε ένα ακόμα νομοσχέδιο, από αυτά που διαχρονικά μας έχει συνηθίσει το Υπουργείο Τουρισμού, χωρίς όραμα και χωρίς ολοκληρωμένο σχέδιο για τον τουρισμό. Το νομοσχέδιο δεν δίνει λύσεις και δεν εγγυάται την απαραίτητη ποιότητα υπηρεσιών για την βιωσιμότητα του τουριστικού μας προϊόντος.

Για το Υπουργείο Τουρισμού, ο τουρισμός δεν είναι όλοι οι άνθρωποί του, είναι μόνο οι έχοντες και κατέχοντες. Συγκεκριμένα, η ηγεσία του Υπουργείου απαξιώνει τις Τουριστικές Σχολές και την αντίστοιχη εκπαίδευση και οδηγεί σε υποβάθμιση το επάγγελμα του ξεναγού.

 Ειδικότερα, στο όνομα μιας δήθεν επικαιροποίησης, με το άρθρο 45, καταργείται ο ισχύων ν.710/1977 περί ξεναγών, και επιχειρείται η άλωση του επαγγέλματος. Η παρουσίαση ενός μνημείου, ενός μουσείου, ενός οργανωμένου αρχαιολογικού χώρου δεν αποτελεί παρά μέρος της δουλειάς του. Το υπόλοιπο είναι ό,τι προηγείται και ό,τι έπεται. Πριν και μετά την παρουσίαση του συγκεκριμένου μνημείου ή χώρου-μνημείου, ο ξεναγός εντάσσει το συγκεκριμένο αξιοθέατο στο σύνολο της πολιτιστικής κληρονομιάς, υλικής ή άυλης και το συνδέει με τη σύγχρονη πραγματικότητα. Κυρίως όμως, παρέχοντας ποικίλες πληροφορίες, επιχειρεί να απαντήσει σε ερωτήματα που άπτονται όχι μόνο της αρχαιολογίας και της ιστορίας, αλλά και των εξωτερικών σχέσεων, της λαογραφίας, της εθνολογίας, της ιστορίας της Ελληνικής γλώσσας, της οικονομίας και της πολιτικής.

Με λίγα λόγια, ο ξεναγός είναι ο κατεξοχήν διαμεσολαβητής ανάμεσα στη χώρα και τον επισκέπτη της. Ο πιστοποιημένος εκπρόσωπος, προσφέρει μια γενική εικόνα της Ελλάδας και για τον λόγο αυτό η εκπαίδευση των ξεναγών, μέσω των κρατικών σχολών, τον εφοδιάζει με τα απαραίτητα εργαλεία, ώστε να ανταποκρίνεται σε αυτόν ακριβώς το ρόλο. Θα πρέπει επομένως να ανασκευάσετε το άρθρο 33 και να περιληφθεί στον ορισμό η φράση «και η ξενάγηση σε φυσικούς και πολιτιστικούς τόπους, η παροχή πληροφοριών και η ερμηνεία της υλικής και άυλης πολιτιστικής κληρονομιάς», έτσι όπως μας είπαν οι εκπρόσωποί τους κατά την ακρόαση των φορέων.

Επιπλέον, το παρόν νομοσχέδιο δεν επιλύει κανένα από τα προβλήματα που αντιμετωπίζουν οι σχολές ξεναγών. Προβλήματα που οδήγησαν στη διακοπή της λειτουργίας δύο εξ αυτών, της Κέρκυρας και της Κρήτης, ούτε και γίνεται κάποια προσπάθεια αντιμετώπισης των παράνομων ξεναγήσεων με ουσιαστική βελτίωση του τρόπου των ελέγχων. Τέλος, η εκπαίδευση των ξεναγών, ενώ είναι κομβικής σημασίας για την αναβάθμιση των τουριστικών υπηρεσιών, αφήνεται στη μοίρα της, με τους εκάστοτε Υπουργούς Τουρισμού και Παιδείας να ρυθμίζουν με Υπουργικές Αποφάσεις όλα τα ζητήματα λειτουργίας τους. Την ίδια στιγμή αυξάνεται η συχνότητα των ταχύρρυθμων σεμιναρίων απόκτησης της ιδιότητας του ξεναγού από 3 σε 4 το χρόνο και η εξαίρεση σιγά σιγά γίνεται κανόνας.

Επίσης, οι τουριστικοί συνοδοί περιμένουν μάταια να εκδοθεί το Προεδρικό Διάταγμα που θα καθορίζει ποιες είναι οι εργασίες του τουριστικού συνοδού και ποια είναι η επαγγελματική τους αποκατάσταση. Το σχετικό Προεδρικό Διάταγμα -το οποίο εκπονήθηκε από την κυβέρνηση ΣΥΡΙΖΑ κατόπιν διαβούλευσης με τα εμπλεκόμενα Υπουργεία και τους φορείς και ξεκαθαρίζει πλήρως το τοπίο σε μία δουλειά, την οποία επιλέγουν όλο και περισσότεροι νέοι άνθρωποι- παραμένει ξεχασμένο στα συρτάρια του Υπουργείου, δυστυχώς. Πράγματι είναι παράλογο από τη μια πλευρά το Υπουργείο Παιδείας να προβλέπει τη διδασκαλία του επαγγέλματος του τουριστικού συνοδού στις σχολές του και από την άλλη το Υπουργείο Τουρισμού να αρνείται την αναγνώριση των δικαιωμάτων των αποφοίτων.

Στο υπό συζήτηση νομοσχέδιο, επίσης δεν διαπιστώνουμε τη βούληση του Υπουργείου Τουρισμού για ποιοτική αναβάθμιση των τουριστικών επαγγελμάτων και των σχολών του Υπουργείου Τουρισμού. Το Υπουργείο Τουρισμού έρχεται να απαξιώσει τις υψηλότερου επιπέδου Επαγγελματικές Σχολές της χώρας, οι οποίες έχουν χαρακτηριστεί από τον Ευρωπαϊκό Οργανισμό Επαγγελματικής Εκπαίδευσης ως πρότυπο για την Ευρώπη. Αναρωτιόμαστε, προς όφελος ποιών. Πάντως, όχι προς όφελος του ελληνικού τουρισμού και της χώρας.

Για το σύνολο των Σχολών Τουρισμού του Υπουργείου Τουρισμού, η υποστελέχωση σε εκπαιδευτικούς αποτελεί μόνιμη παθογένεια, που επηρεάζει σοβαρά τη λειτουργία τους. Αν και οι ανάγκες των σχολών αυτών είναι πάγιες και διαρκείς, καλύπτονται σε ποσοστό πάνω από 96% από καθηγητές ωρομίσθιους, με σύμβαση ορισμένου χρόνου. Οι ανάγκες αυτές αντιμετωπίζονται με προσωρινές λύσεις, οι οποίες δεν προσφέρουν τη σταθερότητα και τη συνέπεια που απαιτείται για την ορθή και αποτελεσματική λειτουργία των Σχολών.

Έτσι, στα άρθρα 28 και επόμενα, νομοθετείται η αναπλήρωση των κενών οργανικών θέσεων μονίμων εκπαιδευτικών και εκπαιδευτικών με σχέση Ιδιωτικού Δικαίου Αορίστου Χρόνου των Σχολών Ανώτερης Επαγγελματικής Κατάρτισης (ΣΑΕΚ) Τουρισμού, χωρίς όμως να αναφέρεται το είδος της εργασιακής σχέσης με την οποία θα προσληφθούν οι επιτυχόντες των σχετικών προκηρύξεων. Αν, το αρμόδιο Υπουργείο, πραγματικά θέλει την αναβάθμιση της τουριστικής εκπαίδευσης, τώρα είναι η ώρα να εγκαταλείψει την πρακτική της αναπλήρωσης των θέσεων αυτών με ωρομίσθιους και να προσλάβει μόνιμους εκπαιδευτικούς.

Επιπλέον, καίριες θέσεις -όπως Διεύθυνση Σχολών, Εποπτείας Πρακτικής Άσκησης και Επιτήρησης Εξετάσεων- προβλέπεται να καλύπτονται και από άλλες εργασιακές κατευθύνσεις, που είτε δεν έχουν την απαιτούμενη εκπαιδευτική εμπειρία, είτε δεν είναι καν εκπαιδευτικοί. Για παράδειγμα, η θέση Διεύθυνσης ενός εκπαιδευτικού οργανισμού απαιτεί εκπαιδευτικό υπόβαθρο και πιο συγκεκριμένα προϋπηρεσία ως εκπαιδευτικού. Ως εκπαιδευτικός κατανοεί το εκπαιδευτικό περιβάλλον, διαθέτει τις παιδαγωγικές γνώσεις για να καθοδηγήσει και να υποστηρίξει τους υπόλοιπους εκπαιδευτικούς, καθώς και τις νομοθετικές και διοικητικές απαιτήσεις που απαιτεί η θέση του. Επιπλέον, διαθέτει συγκεκριμένες εκπαιδευτικές πιστοποιήσεις και χρόνια εμπειρίας στη διδασκαλία. Εξάλλου, σε όλες τις εκπαιδευτικές δομές, σε όλα τα Υπουργεία, αποτελεί προϋπόθεση η εκπαιδευτική ιδιότητα για τις θέσεις ευθύνης. Για εσάς, όλα αυτά είναι αδιάφορα και νομοθετείτε για την κάλυψη των κενών θέσεων στις Διευθύνσεις των Σχολών από μη εκπαιδευτικούς.

Τέλος, παραμένοντας στο θέμα, πρέπει να επισημάνουμε τη φωτογραφική διάταξη της παραγράφου 4 του άρθρου 31, με την οποία ο Διευθυντής των Σχολών ΑΣΤΕΚ Κρήτης και Ρόδου θα επιλέγεται από το αρμόδιο όργανο του Υπουργείου Τουρισμού, με προκήρυξη της θέσης, ενώ τα κριτήρια και η διαδικασία πλήρωσης αυτής, θα καθορίζονται με απόφαση του Υπουργού Τουρισμού.

Επιπλέον, το νομοσχέδιο δεν συμβάλλει στην αναβάθμιση του ελληνικού τουριστικού προϊόντος, μέσω της αναβάθμισης των ποιοτικών χαρακτηριστικών του ανθρώπινου δυναμικού. Δεν προβλέπει τίποτα για τους εργαζόμενους στον τουρισμό, ιδιαίτερα για τους εποχικούς. Χαρακτηριστικά, ο Πρόεδρος της ΠΟΕΤ κατά την ακρόαση των φορέων είπε ότι σε ένα νομοθέτημα, του Υπουργείου Τουρισμού το οποίο τιτλοφορείται «Ενίσχυση των Τουριστικών Υποδομών και της Τουριστικής Εκπαίδευσης» και στις περίπου 50 σελίδες του, δεν υπάρχει ούτε μία αναφορά, ούτε μία λέξη για τη δημόσια μετεκπαίδευση των εργαζομένων στον τουρισμό. Δυόμιση χρόνια προσπαθούν οι εκπρόσωποι των εργαζομένων στον τουρισμό-επισιτισμό να γίνουν δεκτοί και να εκθέσουν τα προβλήματα τους στην ηγεσία του Υπουργείου Τουρισμού. Δυόμιση χρόνια, όπως κατήγγειλε στην ακρόαση φορέων ο Πρόεδρος της ΠΟΕΤ, το Υπουργείο δηλώνει αναρμόδιο. Είναι, όμως, αρμόδιο όταν συναντιέται με τους εκπροσώπους των εργοδοτών και τους επιχειρηματίες του τουρισμού.

Εκ των πραγμάτων αποδεικνύεται ότι η ηγεσία του Υπουργείου λειτουργεί με δύο μέτρα και δύο σταθμά και, όπως αποδεικνύεται, ο κλάδος των εργαζομένων στον τουρισμό δεν τον ενδιαφέρει. Οι περίπου 80.000 κενές θέσεις εργασίας στον τουρισμό-επισιτισμό είναι εκτός αρμοδιοτήτων του. Αιτήματα των εποχικά εργαζόμενων στον τουρισμό-επισιτισμό, όπως οι καλές συνθήκες εργασίας και διαμονής, η αξιοπρεπής και ανάλογη της προσφερόμενης εργασίας αμοιβή, η επαναφορά του επιδόματος ανεργίας στο προ μνημονίων επίπεδο, η μη καταβολή στις εποχικά εργαζόμενες του επιδόματος μητρότητας, απ’ ότι φαίνεται δεν αφορούν το Υπουργείο. Όπως δεν το αφορά, από ότι φαίνεται, και η μη λειτουργία, από τον περασμένο χειμώνα, των Τμημάτων Μετεκπαίδευσης που απευθύνονται σε εργαζόμενους στον τουρισμό, οι οποίοι δυστυχώς χάνουν το επίδομα σπουδών, 10% επί του βασικού μισθού, και την επαγγελματική τους ιδιότητα. Όλα αυτά τα στερούνται σήμερα, εξαιτίας της αδιαφορίας του Υπουργείου Τουρισμού.

Πρόκειται, επίσης, για ένα νομοσχέδιο με αποσπασματικές διατάξεις, «μπαλώματα» σε προηγούμενο νομοσχέδιο αυτής της ίδιας Κυβέρνησης. Ένα νομοσχέδιο με διατάξεις «δωράκια», που δεν εξυπηρετούν ένα ευρύτερο σχεδιασμό, αλλά ανταποκρίνονται στη ζήτηση και τα αιτήματα των οικονομικά ισχυρών, σε βάρος των οικονομικά ασθενέστερων εργαζόμενων, σπουδαστών και εκπαιδευτικών και σε βάρος του περιβάλλοντος και της κοινωνίας.

Χαρακτηριστικές αυτής της αντίληψης είναι διατάξεις όπως η διάταξη του άρθρου 15, με την οποία το Υπουργείο Τουρισμού υφαρπάζει το Μητρώο Παρόχων Ιατρικού Τουρισμού από τον ΕΟΠΥΥ, ακολουθώντας τη μέθοδο της κατάργησης του από κει και ίδρυσής του εκ νέου στο Υπουργείο Τουρισμού. Ας ελπίσουμε να μην ανοίξει «κερκόπορτα» για παρακλινικές και παραϊατρικές υπηρεσίες, εις βάρος της υγείας και της ανθρώπινης ζωής. Επίσης χαρακτηριστική η διάταξη στο άρθρο 66 του νομοσχεδίου, και την κατάργηση του προβλεπόμενου στο άρθρο 18 του ν.4582/2018 για τον θεματικό τουρισμό Μητρώο Συνεδρίων και Διοργανωτών Συνεδρίων, η λειτουργία του οποίου αποτελεί αίτημα των νόμιμα δραστηριοποιούμενων στο συνεδριακό τουρισμό, οι οποίοι δεν εκλήθησαν, ούτε ενημερώθηκαν. Παρόλο που εμείς προτείναμε να κληθούν στην ακρόαση, ούτε ενημερώθηκαν για την ενέργεια αυτή του Υπουργείου Τουρισμού. Ως εκ τούτου, ζητάμε την απόσυρση της συγκεκριμένης διάταξης, προκειμένου να υπάρξει σχετική διαβούλευση με τους αρμόδιους φορείς.

Το νομοσχέδιο δεν κάνει καμία αναφορά στον Θαλάσσιο Χωροταξικό Σχεδιασμό. Να θυμίσουμε, ότι η χώρα μας έχει παραπεμφθεί στο δικαστήριο της Ευρωπαϊκής Ένωσης για την μη ορθή εφαρμογή της ευρωπαϊκής Οδηγίας. Δεν κάνει καμία αναφορά στα Ειδικά Χωροταξικά του Τουρισμού, στην ορθή και λογική διαχείριση των προορισμών από το σύνολο των τοπικών κοινωνιών, αναλώνεται σε διατάξεις που αποσκοπούν στην, με κάθε τρόπο, κατάλυση των περιβαλλοντικών διατάξεων, όπως στο άρθρο 6, όπου αυξάνει τον συντελεστή δόμησης των εγκαταστάσεων ειδικής τουριστικής υποδομής, στο άρθρο 9, που αποσκοπεί στην κατάλυση της περιβαλλοντικής νομοθεσίας με την τοποθέτηση πλωτών εξεδρών μέσα σε χωροθετημένους τουριστικούς λιμένες, χωρίς περιβαλλοντική μελέτη και μέτρα για την ασφάλεια της πλεύσης των σκαφών εντός αυτών.

Στο άρθρο 58, με το οποίο επιτρέπεται η βύθιση, σε συγκεκριμένη θαλάσσια περιοχή, πλοίων, ναυαγίων, πλωτών ναυπηγημάτων ή άλλων τεχνητών καταφυγίων ιχθύων, με σκοπό τη δημιουργία ελεύθερων τεχνητών υποβρυχίων αξιοθέατων στα καταλυτικά πάρκα, από την διάταξη δεν προκύπτει με σαφήνεια, αν απαιτείται, εκτός από τη σύμφωνη γνώμη του Οργανισμού Φυσικού Περιβάλλοντος και Κλιματικής Αλλαγής, περιβαλλοντική αδειοδότηση και οικολογική αξιολόγηση -να μας το διευκρινίσετε αυτό- παρακαλούμε να το αποσαφηνίσετε και να προβείτε σε σχετικές ρυθμίσεις και βελτιώσεις.

Το νομοσχέδιο περιέχει, επίσης, διατάξεις διαγραφής χρεών, όπως αυτή του άρθρου 55, που αφορά οφειλόμενες εισφορές των ξενοδοχειακών καταλυμάτων προς το ΞΕΕ, με την αιτιολογία, ότι αυτές έχουν καταστεί ανεπίδεκτες είσπραξης λόγω αδυναμίας εξεύρεσης στοιχείων, με βάση τόσο τα πλέον πρόσφορα ηλεκτρονικά μέσω της Ανεξάρτητης Αρχής Δημοσίων Εσόδων, όσο και από το Μητρώο των Περιφερειακών Υπηρεσιών Τουρισμού του Υπουργείου Τουρισμού. Οι οφειλές αυτές ανέρχονται στο ποσό του 1.700.000 ευρώ και προέρχονται από 1.400 μέλη, σύμφωνα με αυτά που μας είπε ο Αντιπρόεδρος του Διοικητικού Συμβουλίου του Ξενοδοχειακού Επιμελητηρίου Ελλάδος, σε σχετική ερώτησή μας κατά την ακρόαση φορέων. Θα πρέπει αφενός, να διασφαλιστεί ότι όντως υπάρχει πραγματική αδυναμία είσπραξης και αφετέρου θα ήταν σκόπιμο, η συγκεκριμένη διάταξη να επεκταθεί και να συμπεριλαμβάνει όλες τις όμοιες περιπτώσεις καταβολής παρόμοιων οφειλών συνολικά και όχι μόνο του συγκεκριμένου Νομικού Προσώπου.

Κυρίες και κύριοι συνάδελφοι, η Πολιτεία οφείλει να βάζει στόχους και να εκπονεί σχέδια για την πραγματοποίηση των στόχων αυτών. Ειδικά για τον ελληνικό τουρισμό, θα πρέπει όλοι μας να αναλογιστούμε και να αποφασίσουμε, τι ακριβώς τουρισμό θέλουμε, ποια θα είναι η ποιότητα των υπηρεσιών που θα παρέχουμε, ποια εικόνα της χώρας μας θέλουμε να δώσουμε στον επισκέπτη που έρχεται και να αναλάβουμε τις ευθύνες μας. Δυστυχώς, η ηγεσία του Υπουργείου Τουρισμού, αντί να ηγείται στον σχεδιασμό και τη χάραξη της τουριστικής πολιτικής, έπεται του ιδιωτικού τομέα και περιορίζεται στην ικανοποίηση των επιμέρους οικονομικών συμφερόντων. Τα εύκολα, αλλά αβέβαια έσοδα, και η συνεχής επίκληση των αμφισβητούμενων ρεκόρ, δεν εξασφαλίζουν τη βιωσιμότητα και την ανθεκτικότητα του ελληνικού τουρισμού, όπως δεν εξασφαλίζεται η βιωσιμότητά του και η έλλειψη γνώσεων και δεξιοτήτων του διαθέσιμου εργατικού δυναμικού.

Καλούμε, λοιπόν, την ηγεσία του Υπουργείου Τουρισμού, να εγκαταλείψει την τακτική των καθυστερημένων, ανεπαρκών και κατά παραγγελία νομοθετικών ρυθμίσεων και να προχωρήσει σε μέτρα και πρωτοβουλίες που θα εξασφαλίζουν τις ποιοτικές υπηρεσίες και υποδομές που χρειαζόμαστε για βιώσιμη ανάπτυξη και βιώσιμο τουρισμό.

Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε και εμείς, κυρία Βέττα, τον λόγο τώρα έχει η κυρία Κατερίνα Σπυριδάκη, Ειδική Αγορήτρια του «ΠΑΣΟΚ-Κίνημα Αλλαγής».

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ (Ειδική Αγορήτρια της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»):** Ευχαριστώ, κ. Πρόεδρε.

Με τη σημερινή συνεδρίαση της Επιτροπής μας ολοκληρώνεται η επεξεργασία του νομοσχεδίου του Υπουργείου Τουρισμού με τίτλο «Ενίσχυση των τουριστικών υποδομών και της τουριστικής εκπαίδευσης, επικαιροποίηση του πλαισίου άσκησης του επαγγέλματος των ξεναγών και των χρονομεριστικών μισθώσεων, ρυθμίσεις τουριστικών φορέων και άλλες διατάξεις για την ενίσχυση του τουρισμού». Ένας τίτλος πολλά υποσχόμενος, αλλά με περιεχόμενο ελλιπές, που ελάχιστα συνεισφέρει στον στόχο για την επίτευξη ενός βιώσιμου και αειφόρου τουρισμού με προσαρμοστικότητα σε τυχόν αλλαγές και με ανθεκτικότητα στις κρίσεις.

Ένα νομοσχέδιο, όπως το χαρακτηρίσαμε και στην πρώτη συνεδρίαση της Επιτροπής, συνεπές στη νομοθέτηση της Κυβέρνησης, όπως αυτή μας έχει συνηθίσει, αλλά αποσπασματική, φτωχή σε όραμα, χωρίς να απαντάει σε ουσιαστικά προβλήματα του τουρισμού και των εργαζομένων σε αυτόν και γεμάτη με διατάξεις διευθέτησης και επικοινωνιακά τρικ. Ένα νομοσχέδιο διεκπεραίωσης και όχι ανάπτυξης, ρύθμισης και όχι προοπτικής. Ένα νομοσχέδιο με επιφανειακές και όχι ουσιαστικές ρυθμίσεις, με πλήρη ανυπαρξία διατάξεων ποιοτικής εξασφάλισης του τουριστικού μας προϊόντος.

Έχουμε, λοιπόν, ένα νομοσχέδιο που στον τίτλο, μεταξύ άλλων, αναφέρει την ενίσχυση των υποδομών και αντί αυτού περιέχει διατάξεις που επιβαρύνουν τις υφιστάμενες υποδομές και που σε καμία περίπτωση δεν προωθούν την ισόρροπη κατανομή της τουριστικής δραστηριότητας, καθώς δεν αναφέρεται ούτε μία φορά μέσα στο νομοσχέδιο ο όρος φέρουσα ικανότητα. Για εμάς, η έννοια της φέρουσας ικανότητας αποτελεί απαραίτητη προϋπόθεση για τη διατήρηση της ισορροπίας μεταξύ φυσικού περιβάλλοντος, οικονομικής δραστηριότητας και κοινωνικής ζωής. Με αυτό τον τρόπο μπορούμε στρατευμένα να εξασφαλίσουμε τη βιωσιμότητα και την αειφορία του τουρισμού, παρέχοντας ταυτόχρονα μια υψηλής ποιότητας εμπειρία φιλοξενίας στους επισκέπτες μας. Δυστυχώς, η Κυβέρνηση ακόμα δεν έχει εκδώσει το Προεδρικό Διάταγμα, δυνάμει του άρθρου 64 του ν.4964/2022, που θα προσδιορίζει τη μεθοδολογία για την εκτίμηση της φέρουσας ικανότητας, τις παραμέτρους που θα καθορίζουν και τα όρια που θα θέτει και αυτό αποτελεί μια πολιτική επιλογή.

Από την πρώτη συνεδρίαση εκφράσαμε τη θέση μας, ασκήσαμε υπεύθυνη και εποικοδομητική κριτική, θέσαμε ερωτήματα και διατυπώσαμε προτάσεις. Κινηθήκαμε όπως πάντα ως υπεύθυνη και αξιόπιστη αντιπολίτευση. Περιμένουμε, λοιπόν, σήμερα να ακούσουμε τις απαντήσεις του Υπουργείου σε όσα επισημάναμε στις προηγούμενες Επιτροπές. Αν χρειαζόταν, όμως, να πω μόνο μία λέξη για το παρόν νομοσχέδιο θα έλεγα «αναχρονιστικό» γιατί οι συνθήκες και οι ανάγκες στον τουρισμό εξελίσσονται συνεχώς. Απαιτείται ταχεία προσαρμογή στις νέες τάσεις και προκλήσεις της αγοράς και ως εκ τούτου το αργά νομοθετικά αντανακλαστικά της κυβέρνησης καθιστούν το νομοσχέδιο εκτός χρόνου και πραγματικότητας.

Κυρίες και κύριοι συνάδελφοι, συνοψίζοντας την κριτική και τις προτάσεις μας όσο γίνεται πιο περιληπτικά, θα έλεγα ότι οι βασικές παρατηρήσεις-ενστάσεις μας είναι στα ακόλουθα. Πρώτον, στο Μέρος Α’ έρχεστε να ρυθμίσετε φωτογραφικές και διεκπεραιωτικές παρεμβάσεις προς όφελος λίγων και μεγάλων, χωρίς καν να ρυθμίζετε σημεία που θα μπορούσαν να θέσουν τις βάσεις για τη μετάβαση στη βιωσιμότητα. Γιατί, βεβαίως, δεν χρειάζεται να σας πω εγώ ότι το τουριστικό μοντέλο που έχουμε δεν είναι βιώσιμο και έχει ημερομηνία λήξης. Δεν υπάρχει καμία ρύθμιση που να θέτει κανόνες βιωσιμότητας. Ορίζετε ένα πλαίσιο δόμησης για να διευκολύνετε κάποιος λίγους και ενώ σας δίνεται η δυνατότητα στα νέα καταλύματα που θα δημιουργηθούν να θέσετε κανόνες αειφορίας και βιωσιμότητας, δεν το κάνετε.

Για παράδειγμα, ορίζετε, το «glamping» ως διακριτό τουριστικό προϊόν και όχι μόνο δεν βάζετε πλαίσιο, καταργείτε και αυτό που υπήρχε κατά την ισχύ της μεταβατικής διάταξης. Ελπίζουμε να το επανεξετάσετε αυτό.

Φέρνετε ρύθμιση για τις πλωτές εξέδρες και δεν είναι καν κομμάτι ενός ολικού σχεδιασμού και μελέτης. Είναι απλά μια διάταξη για να αυξήσει τον αριθμό των σκαφών προς ελλιμενισμό και αυτό μάλιστα μόνο στις μεγάλες μαρίνες.

Στα άρθρα σχετικά με την τουριστική εκπαίδευση ονομάζετε «ενίσχυση τα αυτονόητα. Έρχεστε το 2024 και με νομοθετική σας ρύθμιση επιστρέφουμε σε μια κατάσταση του 2019, εκτός κι αν εννοείτε ενίσχυση το γεγονός ότι η πρόσβαση δεν θα είναι πλέον σε ΤΕΙ, αλλά σε ΑΕΙ. Αυτό που κάνετε σήμερα είναι αυτό που θα έπρεπε αυτονόητα να γίνει ως μεταβατική διάταξη όταν καταργήθηκαν τα ΤΕΙ.

Στο σκέλος που αφορά τη διοίκηση των ΑΣΤΕ βλέπουμε ένα συγκεντρωτικό μοντέλο εξουσίας του Υπουργείου Τουρισμού, μια απαξίωση και υποβάθμιση των οργάνων διοίκησης των Σχολών αυτών και ήθελα ξανά να ρωτήσω, το μακρόπνοο σχέδιο της τριτοβάθμιας εκπαίδευσης που μας υποσχεθήκατε τον Οκτώβριο είναι αυτό που συζητάμε τώρα ή περιμένουμε και κάτι ακόμα;

Σημείο τρίτο. Στο νομοσχέδιο ισχυρίζεστε ότι επικαιροποιείτε και εκσυγχρονίζετε το θεσμικό πλαίσιο ης άσκησης επαγγέλματος των ξεναγών, αλλά δυστυχώς και εδώ ο τρόπος είναι αναχρονιστικός. Από τη μία οι Σχολές Ξεναγών απαιτούν μια επικαιροποίηση, ώστε να ανταποκρίνονται πλήρως και επαρκώς στην πολυθεματικότητα του τουρισμού και από την άλλη, πρέπει να απομακρυνθούμε από στενές ερμηνείες που δεν ανταποκρίνονται στον πλούτο της πολιτισμικής μας κληρονομιάς. Ελπίζουμε και στο σημείο αυτό να επανεξετάσετε τη στάση σας και περιμένουμε να δούμε τις αλλαγές.

Κυρία Υπουργέ, εδώ απαιτείται μια νομοθετική παρέμβαση μόνο για το θέμα αυτό. Ένα νομοσχέδιο που θα έχουμε ολιστική προσέγγιση του ζητήματος. Έρχεστε με το νόμο αυτό και ουσιαστικά περιορίζετε τον ορισμό και το πλαίσιο εργασίας του ξεναγού, αφήνοντας ανεξέλεγκτο και χωρίς πλαίσιο όσα είναι εκτός του ορισμού. Τι θέλω να πω με αυτό. Όσα δεν είναι στον ορισμό του ξεναγού, ποιος θα μπορεί να κάνει; Πώς θα διασφαλίζεται η ποιότητα της υπηρεσίας και κατ’ επέκταση της εμπειρίας που θα απολαμβάνει ο επισκέπτης. Ποιες είναι οι δικλείδες ασφαλείας απέναντι στον κίνδυνο, κάθε μεγάλος tour operator να εκμεταλλευτεί αυτή τη νομοθέτηση και να προσφέρει χαμηλής ποιότητας υπηρεσίες, εκμεταλλευόμενος το προσωπικό του.

Κύριε Υπουργέ, προφανώς και δεν περιμένετε εμένα να σας πω ότι ο νόμος πρέπει να δίνει εγγυήσεις και δικλείδες ασφαλείας που να προστατεύει κυρίως τον πολίτη, τον εργαζόμενο και μετά τα οικονομικά συμφέροντα. Πρέπει να δούμε τι τουρισμό θέλουμε να έχουμε, τι εμπειρία θέλουμε να παρέχουμε σε μια εποχή που ο βιωματικός τουρισμός είναι ένα τεράστιο κεφάλαιο. Και για να δώσω ένα παραδείγματα, για την εμπειρία «ζήσε σαν Αθηναίος για μία μέρα» δεν απαιτείται ξεναγός, όμως, σίγουρα απαιτείται ρυθμιστικό πλαίσιο που να εξασφαλίζει την ποιότητα με κανόνες. Και εδώ οι παρεμβάσεις σας είναι κατώτερες των περιστάσεων και δεν ακολουθούν τις εξελίξεις, όπως ακριβώς και στο κομμάτι της βραχυχρόνιας μίσθωσης, όπου τα αντανακλαστικά σας είναι κάθε άλλο παρά ενεργά, με αποτέλεσμα η στεγαστική κρίση να έχει κορυφωθεί και να φέρνει εκατομμύρια Έλληνες πολίτες σε απόγνωση.

Τέταρτον, διαφωνούμε στη σύνθεση της Ειδικής Επιτροπής Τουρισμού, όπως αυτή συστήνεται στο άρθρο 53. Και εδώ είναι η πιο έντονη διαφορά στη νοοτροπία μας. Η διαφορά προσέγγισης του Στρατηγικού Σχεδιασμού. Μια τέτοια επιτροπή δεν νοείται να μην περιλαμβάνει όλους τους εμπλεκόμενους φορείς και το μοντέλο εκπροσώπησης να είναι ελλιπές. Στόχος πρέπει να είναι η διευκόλυνση και η διεύρυνση των συνεργασιών σε μια ευρεία και συμμετοχική βάση. Τοπική αυτοδιοίκηση, επιμελητήρια, επαγγελματίες, ιδιωτικός τομέας, κοινωνία των πολιτών. Όλοι στο ίδιο τραπέζι.

Κυρίες και κύριοι συνάδελφοι, εκτός των παραπάνω, διαφοροποιούμαστε από την Κυβέρνηση και ως προς τη συνολική προσέγγιση του τουρισμού. Τουλάχιστον, βάσει των όσων μέχρι στιγμής, έχει επιδείξει τα τελευταία πέντε χρόνια της πολιτικής της διακυβέρνησης. Εμείς αντιμετωπίζουμε τα θέματα του τουρισμού με άλλη φιλοσοφία από αυτή της κυβέρνησης και οι διαφορές μας εντοπίζονται σε δύο κυρίως σημεία.

Πρώτον, οι όποιες πολιτικές στον τομέα του τουρισμού, για να είναι αποτελεσματικές, θα πρέπει να ξεκινούν από κάτω προς τα πάνω. Με θεσμούς, που να διασφαλίζουν τη συντομότερη συνεργασία όλων των εμπλεκόμενων φορέων και θα προωθούν τον διάλογο και τις συμμετοχικές διαδικασίες. Αντίθετα, η Κυβέρνηση και στον τουρισμό, φαίνεται να παραμένει πιστή στη λογική του Επιτελικού Κράτους, στη συγκέντρωση αρμοδιοτήτων και του κεντρικού ελέγχου των αποφάσεων, σε μια προσέγγιση από πάνω προς τα κάτω.

Δεύτερον, εμείς οραματιζόμαστε ένα βιώσιμο και αειφόρο τουρισμό στο πλαίσιο ενός μοντέλου βιώσιμης και δίκαιης ανάπτυξης, με σεβασμό στο περιβάλλον, στην κοινωνία και στις ανάγκες του ανθρώπου. Για τον τομέα του τουρισμού, αυτό συνεπάγεται ότι θα πρέπει να αντιμετωπιστούν με ολικό τρόπο, θέματα και προβλήματα ουσίας όπως κίνδυνος του υπερτουρισμού, ο σεβασμός στην κοινωνική και πολιτιστική ανθεκτικότητα των τοπικών κοινωνιών, η διασφάλιση της οικονομικής δραστηριότητας των επιχειρήσεων με σταθερή απασχόληση και ανθρώπινες συνθήκες εργασίας, αλλά και πολλά άλλα. Η Νέα Δημοκρατία ναι μεν μιλάει για βιώσιμη ανάπτυξη του τουρισμού αλλά δεν αγγίζει τα φλέγοντα και σύγχρονα προβλήματα του, διότι η φιλοσοφική και ιδεολογική της ταυτότητα, θέτει στο πυρήνα της, το κέντρο, το κέρδος άνευ προϋποθέσεων, ενίοτε διαχρονικό και χωρίς προοπτική και αναπτυξιακό βάθος. Σας αφορά μόνο το επιχειρείν για λίγους και μεγάλους, χωρίς να σας ενδιαφέρει το κοινωνικό και περιβαλλοντικό αποτύπωμα που αυτό αφήνει. Έχουμε λοιπόν διαφορές πολιτικών και φιλοσοφίας στον τουρισμό.

 Παρόλα αυτά, ολοκληρώνοντας την τοποθέτησή μου, θέλω να ζητήσω από την ηγεσία του Υπουργείου να επανεξεταστεί, έστω και την ύστατη στιγμή, τις προτάσεις και τις παρατηρήσεις, οι οποίες διατυπώθηκαν στην κατ’ άρθρον συζήτηση, όχι μόνο από εμάς αλλά από το σύνολο της αντιπολίτευσης, αλλά και των φορέων. Και αυτό το ζητάμε με αίσθημα ευθύνης, διότι ο τουρισμός αποτελεί μία σοβαρή εθνική υπόθεση και είναι καλό να ξεκινήσει επιτέλους ένας διάλογος για μια Εθνική Στρατηγική στο χώρο του τουρισμού και μια ελάχιστη πολιτική συμφωνία στην εκπόνηση ενός αναπτυξιακού σχεδίου για τον ελληνικό τουρισμό σε βάθος χρόνου. Εμείς το έχουμε πράξει στο παρελθόν και με συνέχεια και με συστήματα και αυτό έθεσε γερά θεμέλια για τα όσα βιώνουμε σήμερα.

 Ως υπεύθυνη πολιτική δύναμη έχουμε τη βούληση, παρά τις διαφωνίες μας, να συμβάλλουμε σε μια τέτοια προοπτική με σοβαρές θέσεις, αξιόπιστες προτάσεις, ολοκληρωμένο και αποτελεσματικό σχέδιο.

Σας ευχαριστώ πολύ.

 **ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Εμείς ευχαριστούμε κυρία Σπυριδάκη. Αμέσως τώρα δίνω τον λόγο στον Ειδικό Αγορητή του ΚΚΕ, κ. Χρήστο Κατσώτη.

 **ΧΡΗΣΤΟΣ ΚΑΤΣΩΤΗΣ (Ειδικός Αγορητής της Κ.Ο. «**[**Κ.Κ.Ε.**](https://www.hellenicparliament.gr/Vouleftes/Ana-Koinovouleftiki-Omada/?partyId=6c1c6b64-edd8-4c50-850d-3dc993e05b43)**»):** Ευχαριστώ, κύριε Πρόεδρε.

Οι συνεδριάσεις της Επιτροπής «φώτισαν» ακόμα περισσότερο το σκοπό αυτού του νομοσχεδίου, σκοπός ξένος με τις αγωνίες του κόσμου να κάνει κάποιες μέρες διακοπές, να ξεκουραστεί, να απολαύσει τις ομορφιές της χώρας μας, παραθαλάσσια ή ορεινά. Είναι ξένος ο σκοπός, ιδιαίτερα με τα μεγάλα προβλήματα των εργαζομένων στον τουρισμό, που η θέση τους, κάθε χρόνο, επιδεινώνεται. Είπαμε αρκετά και στις προηγούμενες επιτροπές, για το ποια είναι η κατάσταση, οι άθλιες εργασιακές σχέσεις εργασίας και διαμονής. Σκοπός του νομοσχεδίου είναι η αντιμετώπιση από τη σκοπιά της εξυπηρέτησης των τουριστικών επιχειρηματικών Ομίλων, προβλημάτων όπως πολεοδομικά, αδειοδοτικά, χωροθέτησης, περιβαλλοντικής αδειοδότησης, που δημιουργούν εμπόδια ή καθυστερήσεις στις επενδύσεις στον τομέα του τουρισμού, με έμφαση στην προώθηση των εναλλακτικών μορφών τουρισμού, ιατρικού, spa, οινοτουρισμού, αλιευτικού. Παράλληλα οι ρυθμίσεις πιάνουν και το πλαίσιο της τουριστικής εκπαίδευσης, αλλά και τον εκσυγχρονισμό του πλαισίου των ξεναγών και των χρονομεριστικών μισθώσεων. Προτεραιότητα, η διαμόρφωση όρων φιλικών, προς την επιχειρηματικότητα. Τα διάφορα χρηματοδοτικά εργαλεία που θα διασφαλίζουν επίσης, συνεχή χρηματοδότηση που βέβαια, την πληρώνει ο λαός.

Οι ρυθμίσεις του νομοσχέδιου είναι φωτογραφικές διατάξεις, για να διευθετηθούν ζητήματα, ώστε να εκταμιευτούν πόροι του Ταμείου Ανάκαμψης. Το Υπουργείο, νομιμοποιεί τις ευρείες πολεοδομικές παραβάσεις, τις χωροθετήσεις εκτός των μέχρι τώρα νόμιμων ορίων και αυτό κάνετε, με το Μέρος Β’, που τιτλοφορείται «Ενίσχυση των Τουριστικών Υποδομών» και το Κεφάλαιο Α’ «Πολεοδομικά Ζητήματα Τουριστικών Καταλυμάτων». Απέναντι σε έναν φτωχό που έχει κάνει μια μικρή πολεοδομική παράβαση για να στεγάσει την οικογένειά του, το κράτος αυτό είναι αδίστακτο και στους μεγάλους Ομίλους κάνετε τεμενάδες, νομιμοποιώντας ότι κι αν κάνουν, που προφανώς είναι σε βάρος των πολλών και του περιβάλλοντος.

 Στο ίδιο Κεφάλαιο με το άρθρο 3, δίνετε τη δυνατότητα σε επιχειρηματικούς ομίλους, ακόμη και τα κάμπινγκ που πρόσφευγε για μια εργατική λαϊκή οικογένεια, να τα διαμορφώσουν σε κάμπινγκ πολυτελούς διαβίωσης, αποκλείοντας έτσι και αυτή τη διέξοδο στο λαό. Με τον τρόπο αυτό βοηθάτε να αξιοποιήσουν συγκεκριμένα επενδυτικά προγράμματα που «τρέχουν» ανά την Επικράτεια. Πρόκειται για περαιτέρω εμπορευματοποίηση της γης, με ωφέλεια το χαμηλότερο κόστος κατασκευής και την πρόφαση του χαμηλότερου περιβαλλοντικού αποτυπώματος, καθώς λόγω του ότι δεν έχουν μόνιμες κατασκευές μπορούν να δημιουργούνται και σε ευαίσθητες περιβαλλοντικά περιοχές.

Με το άρθρο 6 του σχεδίου νόμου, αντιμετωπίζετε το μικρό τουριστικό κατάλυμα σαν ένα μικρό σύνθετο τουριστικό κατάλυμα, αλλάζοντας τη μορφή του. Δηλαδή, μπορεί τώρα ο επιχειρηματίας να βάλει σε μια εγκατάσταση Ειδικής Τουριστικής Υποδομής, που δεν είχε πριν και να πάρει και ένα μικρό «μπόνους» στον συντελεστή δόμησης, και δεν είναι μικρός ο συντελεστής δόμησης το 0,02%, με την προϋπόθεση να μπει αποκλειστικά μόνο στη Ειδική Τουριστική Υποδομή. Αυξάνεται κατά 30%, το ποσοστό των δυνάμεων να απολυθούν ή μακροχρόνια να εκμισθωθούν τουριστικές επιλεγμένες κατοικίες και μάλιστα, πριν την κατασκευή τους.

Με το Κεφάλαιο Β’, που έχει τίτλο «Χωροθέτηση Τουριστικών Λιμενικών Εγκαταστάσεων», δίνεται η δυνατότητα σε μαρίνες ή καταφύγια να τοποθετηθούν πλωτές εξέδρες. Σύμφωνα, με την Πανελλήνια Ένωση Ερασιτεχνών Αλιέων, αυτό αφορά 4-5 μαρίνες, και ελάχιστη αύξηση θέσεων. Για δε, τα καταφύγια, η πρόσδεση μιας πλωτής εξέδρας θα αφαιρέσει, όπως ισχυρίζονται, θέσεις από αυτές που ήδη υπάρχουν.

Οι ρυθμίσεις του άρθρου 11, που αφορά τις αιτήσεις στους λιμένες ξενοδοχειακών μονάδων, φωτογραφίζουν Όμιλο στην Κρήτη. Οι ξενοδοχειακοί λιμένες που βρίσκονται στην Ελλάδα ανέρχονται σε 11 και δεν έχουν άδεια λειτουργίας τα τελευταία χρόνια, γιατί έχουν κάνει έργα διαφορετικά από αυτά που προβλέπονταν με το ΦΕΚ της χωροθέτησης. Τώρα με τις ρυθμίσεις αυτές τους παρέχετε την δυνατότητα τροποποίησης της χωροθέτησης για πολεοδομική τακτοποίηση, μέσω Έκδοσης Διαπιστωτικής Πράξης του Υπουργού Τουρισμού ώστε να μπορέσουν, βέβαια, και αυτοί να απορροφήσουν από το Ταμείο Ανάκαμψης.

 Το ίδιο ισχύει για τα οινοποιεία. Τι κάνετε; Δίνετε τη δυνατότητα να ιδρύσουν ξενοδοχειακά καταλύματα μέσα σε περιοχή εκτός σχεδίου, όπου κυρίως εκεί βρίσκονται τα οινοποιεία. Μάλιστα, όπως φαίνεται, υπάρχει οινοποιεία που δραστηριοποιείται σε μια μεγάλη περιοχή Ολοκληρωμένης Τουριστικής Ανάπτυξης, που πήρε επιδότηση από τον Αναπτυξιακό Νόμο και δημιούργησε ξενοδοχείο πέντε αστέρων σε αγροτική έκταση, της οποίας άλλαξε τη χρήση γης, και τώρα πρέπει να περάσει η συγκεκριμένη ρύθμιση που φένρετε για να μπορέσει και να λειτουργήσει νόμιμα και, βέβαια, να πάρει την ανάλογη χρηματοδότηση.

 Το Μέρος Γ’ αφορά την προώθηση ειδικότερων μορφών τουρισμού. Το Κεφάλαιο Α’ αφορά τον Ιατρικό Τουρισμό και τους Ιαματικούς φυσικούς πόρους. Αναφέραμε για τον Ιατρικό Τουρισμό -που αποτελεί μία πλευρά του τουρισμού- και με τον προηγούμενο νόμο και με αυτόν που τροποποιεί και ενισχύει, σκοπεύει στην ενίσχυση της επιχειρηματικής δράσης και της κερδοφορίας, αξιοποιώντας βέβαια, συγκεκριμένες ανάγκες. Ακόμα και οι Ιαματικοί φυσικοί πόροι ενώ θα έπρεπε να ικανοποιούν ανάγκες του λαού, αυτές δεν ικανοποιούνται. Έχουν καταργηθεί όλα τα προνόμια που είχαν οι συνταξιούχοι, όπως για παράδειγμα οι λουτροθεραπείες, οι αεροθεραπείες, και άλλες θεραπείες που αξιοποιούνταν για να ικανοποιηθούν ανάγκες ασθένειας κ.λπ..

Μεγάλο μέρος των ιαματικών πηγών και των κρατικών υποδομών της χώρας, που ήταν αναξιοποίητα, τώρα παραχωρούνται στην υπηρεσία επιχειρηματικών Ομίλων για να προσελκύσουν πελάτες-ασθενείς και από άλλα κράτη. Έχουμε ήδη εκφράσει τη θέση μας για τον Ιατρικό Τουρισμό και την ξαναλέμε πως πρέπει πρώτα και κύρια να καλυφθούν οι ανάγκες του πληθυσμού σε όλη τη χώρα. Δυστυχώς το θέμα της υγείας, όπως φαίνεται, εξελίσσεται σε μία πιο αντιδραστική κατεύθυνση -εξάλλου και χθες, που είχαμε την επίσκεψη του Πρωθυπουργού στο Υπουργείο Υγείας, φάνηκε ότι αυτή είναι η πορεία, η αντιδραστική, όπου ο κόσμος θα πληρώνει για την υγεία ακόμα περισσότερα από ότι πλήρωναν μέχρι τώρα. Και εδώ η θέση μας, όσον αφορά τους τουρίστες, είναι ότι μπορεί και οι ασθενείς από το εξωτερικό που επισκέπτονται τη χώρα να καλύπτονται με διακρατικές συμφωνίες για την ασθένεια και για ιατρική φροντίδα στη χώρα μας.

Στο Μέρος Δ’ αναφέρεστε στην Τουριστική Εκπαίδευση. Κάποιες ρυθμίσεις είναι θετικές, δεν θα ψηφίσουμε όπως είπαμε το άρθρο 31, γιατί τα κριτήρια είναι ασαφή όσον αφορά το διορισμό του Διευθυντή.

Όσον αφορά το Μέρος Ε’ για τους ξεναγούς, συμφωνούμε με το υπόμνημα της Πανελλήνιας Ομοσπονδίας Ξεναγών, που για άλλη μια φορά το έστειλαν στο Υπουργείο Τουρισμού γιατί το ζήτησε προχθές η Υπουργός προκειμένου να ενσωματώσει τις παρατηρήσεις τους. Και εμείς με τη σειρά μας θα περιμένουμε να δούμε τι από αυτές ενσωμάτωσε η Υπουργός Τουρισμού, για να τοποθετηθούμε ανάλογα για τις ρυθμίσεις των άρθρων από 33 έως 45 που αφορούν τον ορισμό και άλλες διατάξεις για τα εργασιακά και τα ασφαλιστικά δικαιώματα των ξεναγών.

Το Μέρος ΣΤ’ αφορά την επικαιροποίηση του πλαισίου χρονομεριστικών μισθώσεων.

Η Υπουργός σημείωσε πως μετά από τέσσερις δεκαετίες έρχεται να ρυθμίσει και να επικαιροποιήσει το θεσμικό πλαίσιο για τη διευκόλυνση της σύναψης συμβάσεων όπως της εκτέλεσης αυτών, όπως λέει. Ειδικότερα, το άρθρο 47 εισάγει μία νέα φωτογραφική ρύθμιση, που δίνει τη δυνατότητα προσύμφωνου χρονομεριστικής μίσθωσης από τον χρόνο έκδοσης της οικοδομικής άδειας και ισχύς της οριστικής σύμβασης να είναι από την παράδοση του ολοκληρωμένου καταλύματος. Είναι φανερό πως θέλουν να εισπράξουν χρήματα όλοι αυτοί, που ασχολούνται με την κατασκευή των τουριστικών καταλυμάτων.

Με το Μέρος Ζ’ εκτός των άλλων ρυθμίσεων, το Κεφαλαίου Β’ αφορά τους Οργανισμούς Διαχείρισης και Προώθησης Προορισμού τα DMO’s. Δημιουργείτε Ειδικές Επιτροπές Τουρισμού σε κάθε Οργανισμό, σε κάθε Περιφέρεια και Δήμο και μάλιστα, αν πάρουμε υπόψη μας τις σχετικές προτάσεις της ΠΟΞ, θα δούμε πως «τα πάντα όλα» διατίθενται για αυτούς τους Οργανισμούς Προώθησης Προορισμού και οι Ειδικές Επιτροπές που θα είναι από αυτούς τους επιχειρηματικούς ομίλους, κάθε Δήμου, θα έχουν και τη Σύμπραξη Δημόσιου και Ιδιωτικού Τομέα, όπου το Δημόσιο με χρήματα του φορολογούμενου λαού θα πληρώνει και ο ιδιωτικός τομέας θα εισπράττει.

Η βιωσιμότητα και η ανθεκτικότητα δεν είναι ουδέτερες έννοιες. Για τους επιχειρηματικούς ομίλους σημαίνει αυξημένα κέρδη με αντοχή στο χρόνο, αυτό προωθείτε και είναι σε βάρος του λαού που δεν μπορεί να κάνει διακοπές.

Για το ΚΚΕ, ο τουρισμός πρέπει να είναι δικαίωμα για όλη την εργατική λαϊκή οικογένεια και αυτό δεν μπορεί να γίνει με αυτή τη μορφή οργάνωσης της οικονομίας και της εξουσίας. Θέλει ριζικές ανατροπές και στην εξουσία και την οικονομία, να προταχθούν οι ανάγκες του λαού, να ικανοποιηθούν με μια άλλη μορφή για την οποία ο ίδιος λαός θα παλέψει, έτσι και αλλιώς, για να αποτινάξει αυτή τη δικτατορία του κεφαλαίου.

Ευχαριστώ.

**ΜΑΡΙΑ – ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ – ΒΙΛΙΑΛΗ (Προεδρεύουσα της Επιτροπής)**: Και εμείς ευχαριστούμε κύριε συνάδελφε.

Τον λόγο έχει ο Ειδικός Αγορητής της Κοινοβουλευτικής Ομάδας «Ελληνική Λύση», κ. Στυλιανός Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»)**: Σας ευχαριστώ, κυρία Πρόεδρε.

Κυρία Υπουργέ, κυρίες και κύριοι συνάδελφοι, όπως είχα πει και στην προηγούμενη συνεδρίαση της Επιτροπής, από θέμα οργάνωσης χρόνου, στη σημερινή συνεδρίαση θα αναφέρω στα άρθρα 33 και μετά.

Σκοπός του υπό ψήφιση σχεδίου νόμου είναι, μεταξύ άλλων, ο εκσυγχρονισμός του πλαισίου που διέπει το επάγγελμα των ξεναγών. Να σημειωθεί ότι έως το έτος 2010 λειτουργούσαν οι σχολές ξεναγών, όλες υπαγόμενες στο Υπουργείο Τουρισμού, στις πόλεις Αθήνα, Θεσσαλονίκη, Κέρκυρα, Κρήτη και Ρόδο, οι οποίες για τα έτη 2010 - 2018 παρέμειναν κλειστές και από το έτος 2019 έως και σήμερα το 2024 λειτουργούν μόνο οι σχολές σε Αθήνα, Θεσσαλονίκη και τη Ρόδο. Με το άρθρο 33 του υπό ψήφιση σχεδίου νόμου επιχειρείται να περιοριστεί έτι περαιτέρω ο ρόλος και η ουσία του ξεναγείν, βάσει του οποίου ξεναγός, κατά την έννοια του παρόντος, είναι όποιος κατ’ επάγγελμα, δυνάμει του άρθρου 34, ξεναγεί και συνοδεύει αλλοδαπούς ή ημεδαπούς περιηγητές ή επισκέπτες της χώρας σε αρχαία και ιστορικά μνημεία και αξιοθέατα σύγχρονου πολιτισμού, μουσεία, οργανωμένους αρχαιολογικούς χώρους, οργανωμένους ιστορικούς τόπους και περίκλειστα μνημεία, ερμηνεύοντας τη σημασία και την ιστορία τους και παρέχοντας πληροφορίες σε γλώσσα της επιλογής τους και στη νοηματική για όλα τα ανωτέρω. Μία συσταλτική ερμηνεία του εν λόγω όρου «οργανωμένους ιστορικούς τόπους», η οποία δεν περιλαμβάνει όλους τους χώρους που βρίσκονται υπό καθεστώς προστασίας, αντιβαίνει στο άρθρο 24 παράγραφος 1 του Συντάγματος καθώς δυσχεραίνει την πρόσβαση και την επικοινωνία του κοινού με την ιστορία.

Επιπλέον, στο επίπεδο των άυλων και υλικών πολιτιστικών αγαθών, κάθε χωρικός περιορισμός στο πλαίσιο της δραστηριοποίησης των ξεναγών στερεί τη διευκόλυνση της πρόσβασης και της επικοινωνίας του κοινού με αυτά, η οποία αντιβαίνει δε και με το άρθρο 2, παράγραφος δ, του ν.3028/2002, κατά το οποίο ως ιστορικοί τόποι νοούνται, είτε εκτάσεις στην ξηρά ή στη θάλασσα ή στις λίμνες ή στους ποταμούς που αποτέλεσαν ή που υπάρχουν ενδείξεις ότι αποτέλεσαν χώρο εξαίρετων ιστορικών ή μυθικών γεγονότων. Η ουσία του ξεναγείν, του οποίου η άσκηση περιορίζεται μόνο σε ιστορικούς τόπους, περίκλειστα μνημεία και οργανωμένους αρχαιολογικούς χώρους, θα φέρει δίχως άλλο τα ακόλουθα δυσοίωνα αποτελέσματα.

Πρώτον, θα υποβαθμίσει το τουριστικό προϊόν του ξεναγείν.

Δεύτερον, θα δοθεί δικαίωμα σε οποιονδήποτε άλλο, τρίτο πρόσωπο, να διενεργεί πράξεις ξενάγησης καθώς η ιδιότητα του διπλωματούχου ξεναγού δεν θα είναι πλέον απαραίτητη στους υπόλοιπους χώρους εκτός αυτών των οποίων αποκλειστικώς αναφερομένων πλέον ως ανωτέρω, μουσεία, οργανωμένους αρχαιολογικούς χώρους, οργανωμένους ιστορικούς τόπους και περίκλειστα μνημεία.

Τρίτον, θα δημιουργήσει άνιση φορολογική και ασφαλιστική μεταχείριση μεταξύ των αδειοδοτημένων ξεναγών και των τρίτων προσώπων που θα ασκούν πράξεις ξενάγησης, καθώς μόνο οι πρώτοι θα φορολογούνται και θα υποχρεούνται σε ασφαλιστικές εισφορές και εργοδοτικές εισφορές, ενώ οι δεύτεροι, λειτουργώντας κυρίως μέσω ιστοσελίδων, είναι ανέλεγκτοι κάνοντας άγρα πελατών.

Ως προς το εδάφιο γ, του άρθρου 34, του προς διαβούλευση νομοσχεδίου, σύμφωνα με το οποίο δικαίωμα άσκησης του επαγγέλματος του ξεναγού έχουν «απόφοιτοι των ταχύρρυθμων προγραμμάτων κατάρτισης ξεναγών του άρθρου 42» και της παραγράφου 7 του άρθρου 42, κατά την οποία «τα ταχύρρυθμα προγράμματα του παρόντος δύνανται να υλοποιούνται και από Κέντρα Δια Βίου Μάθησης τα οποία κατέχουν άδεια λειτουργίας σε ισχύ, σύμφωνα με το Κεφάλαιο Θ του ν. 4763/2020». Συνδυαστικά τα παραπάνω, και τη δυνατότητα απόκτησης του τίτλου ξεναγών μέσω Κέντρων Διά Βίου Μάθησης Επιπέδου 2, θα παρέχεται κατώτερης ποιότητας επιμόρφωση σε σχέση με τα πτυχία που παρέχονται από τις ήδη ιδρυθείσες Σχολές Ξεναγών και τους αποφοίτους Σχολών Αρχαιολογίας, Ιστορίας, Ιστορίας και Αρχαιολογίας, Ιστορίας Αρχαιολογίας και Κοινωνικής Ανθρωπολογίας, Ιστορίας Αρχαιολογίας και Διαχείρισης Πολιτισμικών Αγαθών και Ιστορίας, και Εθνολογίας οι οποίοι έχουν αποκτήσει την ιδιότητα του ξεναγού μέσω των ταχύρρυθμων προγραμμάτων. Επιπλέον, με αυτό τον τρόπο ενισχύεται η εισαγωγή όλο και λιγότερων σπουδαστών στις τρεις εναπομείνασες σχολές ξεναγών, με αποτέλεσμα τη δυσλειτουργία τους, την υποχρηματοδότησή τους και τη δημιουργία κοινωνικών ανισοτήτων στην εκπαίδευση. Τούτο, θα οδηγήσει δίχως άλλο στη δημιουργία συστήματος δύο ταχυτήτων ξεναγών. Ήτοι, των διπλωματούχων ξεναγών, με συγκεκριμένους χώρους άσκησης του επαγγέλματός τους. Και των τρίτων προσώπων, οι οποίοι θα δύνανται ανεμπόδιστα να ασκούν πράξεις ξενάγησης σε ολόκληρη την επικράτεια, αμφιβόλου ποιότητας και θέτοντας θέματα εθνικής ασφάλειας.

Εν κατακλείδι, σε μια κοινωνία η οποία σε παγκόσμιο επίπεδο απαιτεί ολοένα και

περισσότερη εξειδίκευση και συνεχή επιμόρφωση, το Υπουργείο εισάγει αναχρονιστικές μεθόδους που καταργούν κάθε δικαίωμα και κάθε είδους ειδίκευση και δίνουν το δικαίωμα άσκησης επαγγέλματος σε άτομα χωρίς καμία εκπαίδευση και κατάρτιση, θέτοντας σε άμεσο κίνδυνο την ποιότητα του τουριστικού προϊόντος σε μια βιομηχανία με διαρκώς αυξανόμενες απαιτήσεις, καθώς και θέματα εθνικών και ιστορικών συμφερόντων της χώρας. Δε, κατά την τουριστική περίοδο, κινδυνεύει να πληγεί ανεπανόρθωτα η έως τώρα εύρωστη τουριστική οικονομία, καθώς θα παρέχεται χαμηλότερη και ανειδίκευτη ποιότητα τουριστικών υπηρεσιών. Ο κίνδυνος αποδυνάμωσης της αγοραστικής δύναμης και η διαστρέβλωση της ιστορικής υπόστασης της χώρας είναι προ των πυλών.

Τέλος, οι εισαγόμενες τροποποιήσεις καταργούν τον περιηγητικό τουρισμό, ενώ αφήνονται ανεξέλεγκτοι οι πάροχοι, θέτοντας ουδέν περιοριστικό μέτρο γι’ αυτούς, εν αντιθέσει με τους ευρείς περιορισμούς που τίθενται στους διπλωματούχους ξεναγούς. Το ερώτημα που προκύπτει είναι εύλογο. Πώς διασφαλίζεται η βελτίωση των παρεχόμενων υπηρεσιών, η δίκαιη μεταχείριση των πολιτών και κυρίως η αυξημένη αξιοπιστία και διαφάνεια των θεσμών, για την οποία γίνεται λόγος στην Αιτιολογική Έκθεση, τη στιγμή κατά την οποία δεν υπάρχει σχετική νομοθετική ρύθμιση για όσους διαθέτουν μόνιμη κατοικία στο εξωτερικό.

Στο άρθρο 34 του παρόντος νομοσχεδίου, όπου προβλέπεται ότι δικαίωμα άσκησης του επαγγέλματος του ξεναγού φέρουν Έλληνες και υπήκοοι άλλων κρατών μελών της ΕΕ, οι οποίοι έχουν αποκτήσει επαγγελματικά δικαιώματα ξεναγού σε άλλο κράτος-μέλος της ΕΕ και έχουν προβεί σε αναγνώριση των επαγγελματικών τους προσόντων από το Αυτοτελές Τμήμα Εφαρμογής της Ευρωπαϊκής Νομοθεσίας του Υπουργείου Παιδείας. Αλήθεια, υπάρχουν ελεγκτικοί μηχανισμοί επιφορτισμένοι με την αρμοδιότητα να ελέγχουν εάν οι παραπάνω κάτοικοι του εξωτερικού και δη μέλη της ΕΕ προπαγανδίζουν στις ξεναγήσεις τους εθνικιστικές θέσεις και ιδεοληψίες περί «Μεγάλης Αλβανίας», «Ψευτομακεδονίας» και «TurkAegean»;

Σχετικά με το άρθρο 40, «Εποπτεία επί των ξεναγών-Κυρώσεις», αλγεινή εντύπωση μας προκαλεί το γεγονός ότι στο παρόν σχέδιο νόμου δεν έχουν ληφθεί πρακτικές από χώρες της ΕΕ, σχετικά με την προστασία του επαγγέλματος από τους πάσης φύσεως παράνομους, παρά μόνο πρακτικές που σχετίζονται με την αδειοδότηση ατόμων ευεπίφορων να ασκήσουν το εν λόγω επάγγελμα. Βελτιώνεται πράγματι η εφαρμογή των διοικητικών κυρώσεων, τη στιγμή μάλιστα που το Ολοκληρωμένο Πληροφοριακό Σύστημα Άσκησης Δραστηριοτήτων και Ελέγχων από το 2016 δεν λειτουργεί και επαφίεται στο μέλλον να τεθεί κάποια στιγμή σε λειτουργία; Για όλους τους παραπάνω λόγους, συντασσόμαστε με τις προτάσεις της Ομοσπονδίας Ξεναγών σχετικά με την επαναδιατύπωση των άρθρων 33, 36 παράγραφος 3, 40, 41 παράγραφος 3, 5Β και παράγραφος 7.

Συνεχίζοντας στο άρθρο 55, περί διαγραφής οφειλόμενων εισφορών για ξενοδοχειακά καταλύματα, θέλω να τονίσω πως πρόκειται για παραγεγραμμένες οφειλές ύψους 1.700.000 ευρώ μαζί με τους τόκους, όπως μας πληροφόρησαν οι αρμόδιοι εκπρόσωποι φορέων. Εδώ, θα πρέπει να γίνει ένας έλεγχος αν όντως αυτά είναι ανεπίδεκτα εισπράξεων.

Στο άρθρο 61, προβλέπεται η κατάργηση της υποχρέωσης των τουριστικών επιχειρήσεων να καταχωρήσουν τον μοναδικό αριθμό γνωστοποίησης στο Μητρώο Τουριστικών Επιχειρήσεων μέχρι την ενεργοποίηση του OPS άσκησης δραστηριοτήτων και ελέγχων ή μέχρι τη διασφάλιση της διαλειτουργικότητας του συστήματος με το σύστημα γνωστοποίησης, για την αποφυγή της διοικητικής επιβάρυνσης των επιχειρήσεων. Είναι εμφανής η έλλειψη οργάνωσης και η ανυπαρξία πολιτικής βούλησης να εκσυγχρονιστεί ψηφιακά, με αποτέλεσμα την απώλεια εσόδων από τον Κρατικό Προϋπολογισμό.

Στο άρθρο 58, προβλέπεται ότι οι δημόσιες υπηρεσίες και οι οργανισμοί, οι Οργανισμοί Τοπικής Αυτοδιοίκησης και οι αλιευτικοί συνεταιρισμοί, μπορούν μετά από έγκριση των Υπουργών Εθνικής Άμυνας, Περιβάλλοντος και Ενέργειας, Αγροτικής Ανάπτυξης και Τροφίμων, Πολιτισμού, Ναυτιλίας και Νησιωτικής Πολιτικής και Τουρισμού, να βυθίζουν σε συγκεκριμένη θαλάσσια περιοχή πλοία, ναυάγια, πλωτά ναυπηγήματα ή άλλα καταφύγια ιχθύων, τα οποία έχουν περιέλθει στην κυριότητά τους, με σκοπό τη δημιουργία πυρήνα υποθαλάσσιας ζωής ή την εκπαίδευση ή ξενάγηση αυτοδυτών –και εδώ θέλω να σημειώσω πως δεν είμαστε κατ’ αρχήν αντίθετοι, απλά θέλει μια προσοχή. Αν η βύθιση πρόκειται να γίνει σε περιοχή που ανήκει στην εκμετάλλευση άλλου φορέα, απαιτείται και η προηγούμενη σύμφωνη γνώμη αυτού. Η ως άνω δυνατότητα, μπορεί να χορηγείται για τη δημιουργία ελεύθερων τεχνητών υποβρυχίων αξιοθέατων, του άρθρου 8 του ν.4688/2020, στα Καταδυτικά Πάρκα, του άρθρου 13 του ν.3409/2005. Αν η βύθιση γίνεται σε προστατευόμενη περιοχή του Δικτύου Natura 2000, απαιτείται η σύμφωνη γνώμη του Οργανισμού Φυσικού Περιβάλλοντος Και Κλιματικής Αλλαγής.

Είναι αξιοσημείωτο πως στην Αιτιολογική Έκθεση δε γίνεται καμία αναφορά στη φέρουσα ικανότητα, δηλαδή στην αντοχή των οικοσυστημάτων και των ανθρωπογενών συστημάτων, ώστε να μην επέλθει σοβαρή επιδείνωσή τους. Σύμφωνα με τον νόμο ως φέρουσα ικανότητα ενός χωρικού συστήματος, νοούνται τα μέγιστα ανεκτά όρια επιβαρύνσεων ή και μεταβολών των συνθηκών που επικρατούν σε αυτό, πέραν των οποίων παύει να υπάρχει ισορροπία ανάμεσα στο φυσικό περιβάλλον, την οικονομία και την κοινωνία που διαβιεί σε αυτό, με αποτέλεσμα να προκαλούνται υπέρμετρες ή μη αναστρέψιμες φθορές στο φυσικό περιβάλλον και να ασκούνται αρνητικές πιέσεις στο ανθρωπογενές περιβάλλον και στην κοινωνία.

Σύμφωνα με τη νομολογία του Συμβουλίου της Επικρατείας, οι ειδικές εκθέσεις φέρουσα ικανότητας θα πρέπει να συνοδεύονται από σενάριο βιώσιμων προγραμματικών μεγεθών για τη μελλοντική εξέλιξη της περιοχής με τήρηση των περιβαλλοντικών και κοινωνικοοικονομικών ορίων αντοχής. Το σενάριο αυτό αναφέρεται μεταξύ άλλων στις οικονομικές δραστηριότητες, το μόνιμο πληθυσμό, τον πληθυσμό αιχμής των επισκεπτών, το είδος και τη δυναμικότητα των τουριστικών, τεχνικών και κοινωνικών υποδομών, το εύρος της οικονομικής ανάπτυξης με χωρική εξειδίκευση, καθώς επίσης και τις παραμέτρους βιωσιμότητας του τουριστικού προϊόντος, της ανθεκτικότητας, της ασφάλειας κατοίκων και επισκεπτών έναντι πιθανών κινδύνων και της Πολιτικής Προστασίας.

Θεωρούμε ότι η διάταξη του άρθρου 58, εφόσον δεν πληρούνται οι ανωτέρω προϋποθέσεις έρχεται σε ευθεία αντίθεση με το συνταγματικά κατοχυρωμένο δικαίωμα στο περιβάλλον του άρθρου 24, ενώ η πρόβλεψη για βύθιση σε περιοχή Natura θα πρέπει να επανεξεταστεί. Η εναρμόνιση της Τουριστικής Ανάπτυξης και Περιβαλλοντικής Πολιτικής αποτελεί βασική αρχή και η διάσταση περιβάλλον με τη διαμόρφωση της τουριστικής δραστηριότητας ως και κάθε άλλης φύσης δραστηριότητας επάνω στο φυσικό περιβάλλον.

Στο άρθρο 53, προτείνουμε να γίνει η εξής προσθήκη σύμφωνα με τη συνταγματική επιταγή του άρθρου 21 παράγραφος 1 του Συντάγματος. Ειδική Επιτροπή Τουρισμού προσθήκη άρθρου 4α στον ν. 4875/2021, προστίθεται άρθρο 4α ως εξής. «Ειδική Επιτροπή Τουρισμού. Με απόφαση του Διοικητικού Συμβουλίου...

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κύριε Φωτόπουλε, αυτό μπορείτε αν θέλετε, να το καταθέσετε και εγγράφως στην κυρία Υπουργό και να το δει εν όψει της Ολομέλειας.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Εντάξει, κ. Πρόεδρε, πολύ ευχαρίστως. Πρόκειται για δύο τροποποιήσεις-προσθήκες τις οποίες θα δώσω στην κυρία Υπουργό.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Συμφωνώ κ. Φωτόπουλε, δεν είναι απαραίτητο να διαβαστούν οι προτεινόμενες διατάξεις.

Σας ευχαριστώ πολύ.

Συνεχίζουμε δίνοντας τον λόγο στην κυρία Φωτίου, Ειδική Αγορήτρια της ΝΕΑΣ ΑΡΙΣΤΕΡΑΣ.

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Σας ευχαριστώ, κ. Πρόεδρε.

Μετά και από τις προηγούμενες συνεδριάσεις της Επιτροπής, ενισχύσαμε την άποψη της καταψήφισης επί της αρχής του νομοσχεδίου. επιπροσθέτως δεν πήραμε και καμία απάντηση από την Υπουργό σε ερωτήσεις που υποβάλαμε. Επίσης, όσο περνάει ο καιρός, είδαμε ότι στην κατά άρθρον συζήτηση και σήμερα συγκλίνουν οι απόψεις πάρα πολλών Κομμάτων - σχεδόν όλης της Αντιπολίτευσης - με τις δικές μας. Επομένως, σήμερα δε θα χρησιμοποιήσω το χρόνο μου για να κάνω ξανά μία αναλυτικότερη ή αν θέλετε ειδικότερη αναφορά στα άρθρα, αλλά θα τον χρησιμοποιήσω προς 2 κατευθύνσεις, αφού πρώτα δηλώσω πως συμφωνώ απολύτως με τις προτάσεις των ξεναγών και ελπίζω ότι θα ενσωματωθούν και ότι θα τις δεχτεί η Υπουργός και το Υπουργείο και πως διαφωνούμε ριζικά με το ρόλο που επιχειρείτε να αναθέσετε στους Tour Operators. Περιμένουμε, βέβαια, και θα τοποθετηθούμε στην Ολομέλεια.

 Τούτων δοθέντων, είδαμε ότι από τη συζήτηση του νομοσχεδίου προέκυψε με σαφήνεια ο ρόλος του τουρισμού στην αύξηση αξιών γης και ενοικίων της χώρας, με αποτέλεσμα σήμερα οι περισσότεροι συμπολίτες μας να μη μπορούν, πλέον, ούτε να αγοράσουν, και πολύ περισσότερο να ενοικιάσουν, λόγω τις εκτίναξης των τιμών των ακινήτων. Κατόπιν τούτου, στη ΝΕΑ ΑΡΙΣΤΕΡΑ, συζητήσαμε εκτενώς και καταθέτουμε μια τροπολογία για τον περιορισμό του Airbnb, όπως αυτό δημιουργείται από την τουριστική υπερεκμετάλλευση.

Έτσι, κ. Πρόεδρε, στη σημερινή συνεδρίαση θα αναπτύξω τόσο το σκεπτικό της τροπολογίας όσο και τις προτάσεις μας τις οποίες και ζητάμε από τα κόμματα να συναινέσουν και να στηρίξουν. Όπως ξέρουμε, η ανεξέλεγκτη τουριστική ανάπτυξη έχει φέρει τα τελευταία χρόνια τεράστιες αυξήσεις στις αξίες και τα ενοίκια κατοικιών. Τα ενοίκια έχουν αυξηθεί ραγδαία τα τελευταία χρόνια σε πανελλαδικό επίπεδο 30% έως 40% με ιδιαίτερη έξαρση στα μεγάλα και μικρά αστικά κέντρα, αλλά και σε ζώνες τουριστικού ενδιαφέροντος και σε τουριστικούς προορισμούς με πρώτα τα νησιά. Η κατακόρυφη αυτή αύξηση, σε πολύ μεγάλο βαθμό, οφείλεται στην ολοένα αυξανόμενη στις περιοχές αυτές βραχυχρόνια μίσθωση για τουριστικούς σκοπούς, η οποία μειώνει δραματικά το απόθεμα διαθέσιμων ενοικιαζόμενων κατοικιών για κύρια κατοικία. Ολόκληρες γειτονιές ή οικισμοί μετατρέπονται σε καταλύματα βραχυχρόνιας μίσθωσης προς τουριστική χρήση, εκδιώκοντας τους μόνιμους κατοίκους και αλλάζοντας ριζικά τη μορφή των πόλεων των τοπικών κοινωνιών.

Σημαντικό μερίδιο της αγοράς βραχυχρόνιας μίσθωσης κατέχουν οι εταιρείες οι

οποίες αγοράζουν και μετατρέπουν κτίρια, συγκροτήματα ή σύνολο διάσπαρτων κατοικιών σε καταλύματα βραχυχρόνιας μίσθωσης δημιουργώντας τουριστικά προϊόντα που παρακάμπτουν την τουριστική νομοθεσία τόσο ως προς τους πολεοδομικούς, χωροταξικούς και περιβαλλοντικούς όρους ίδρυσης και λειτουργίας, όσο και ως προς την παρεχόμενη ασφάλεια και ποιότητα υπηρεσιών, διότι το Υπουργείο Τουρισμού δεν ελέγχει αυτά τα προϊόντα και αυτό είναι τεράστιο πρόβλημα.

Το ίδιο συμβαίνει και με εταιρείες διαχείρισης καταλυμάτων βραχυχρόνιας μίσθωσης που μισθώνουν κτίρια ή διάσπαρτα ακίνητα και τα υπεκμισθώνουν ως τουριστικό προϊόν. Σύμφωνα με την ετήσια έκθεση ελληνικού τουρισμού του Ινστιτούτου Συνδέσμου Ελληνικών Τουριστικών Επιχειρήσεων, η Ελλάδα τον Ιούλιο του 2023 διέθετε 212.199 καταλύματα βραχυχρόνιας μίσθωσης με 939.165 κλίνες. Δηλαδή, με απλά λόγια στον Τουρισμό είχε καταγραφεί πως έχουμε γύρω στις 940.000 κλίνες, όταν οι παραδοσιακές δομές φιλοξενίας, δηλαδή, ξενοδοχεία και ενοικιαζόμενα δωμάτια ήταν 885.000 κλίνες. Δηλαδή, βλέπετε ότι το Airbnb -εξαιτίας του ότι δεν μπορείτε να το ελέγξετε γιατί είναι τουριστικά προϊόντα αυτά που εμφανίζονται ως κατοικίες βραχυχρόνιας μίσθωσης- να είναι περίπου στο 1.000.000 και σε ξενοδοχεία να είναι 890.000 κλίνες. Αυτό γίνεται αυτή τη στιγμή και αυτό είναι το τεράστιο πρόβλημα που εμείς ανακαλύψαμε μέσα από αυτή τη συζήτηση και που μέχρι σήμερα δεν έχει θιγεί.

Σε αυτό συμβάλλει και η Golden Visa, διότι, έτσι όπως την αυξήσατε πλέον, βάση αυτής αγοράζουν ολόκληρα κτίρια και τα κάνουνε Boutique Hotel, δηλαδή ξενοδοχειακά καταλύματα, χωρίς να έχουν τουριστικό σήμα και αυτή είναι η κατάσταση σήμερα. Επομένως, αυτή τη στιγμή είμαστε η χώρα με τη μεγαλύτερη στεγαστική κρίση στην Ευρώπη. Δηλαδή, ένα στα δύο νοικοκυριά βρίσκεται σε στεγαστική κρίση -δεν μπορεί να πληρώσει το νοίκι του, το δάνειό του, το ρεύμα κτλ.- όταν στην Ευρώπη αυτό το ποσοστό είναι ένα στα δέκα και ο τουρισμός συμβάλλει. Με όσα κάνετε ανυπερθέτως συμβάλλεται στο να αυξάνεται αυτή η κρίση, αντί να μειώνεται.

Τώρα, εντονότερη κρίση βιώνουν 900.000 νοικοκυριά που αντιπροσωπεύουν το 74,6% των νοικοκυριών που μισθώνουν κατοικία και τα οποία είναι 1,2 εκατομμύρια νοικοκυριά σε σύνολο 4,33 εκατομμυρίων. Δεν θα συνεχίσω με όλους τους όρους. Αναλυτικά θα τα διαβάσετε μέσα στην Αιτιολογική Έκθεση, την οποία καταθέτουμε. Όμως, τα 2/3 των νέων 18 έως 35 ετών, δηλαδή, πάνω από 1.200.000 νέοι αδυνατούν να νοικιάσουν ένα σπίτι ή να φύγουν από το σπίτι των γονιών τους ή ακόμα και όταν φεύγουν τους πληρώνουν οι γονείς τους το ενοίκιο με βάση την ΕΛΣΤΑΤ.

Για τους λόγους αυτούς, προτείνουμε την εξής τροπολογία. Πρώτον, η βραχυχρόνια εκμίσθωση κατοικιών να επιτρέπεται σε φυσικά πρόσωπα μόνο για 1 έως 2 κατοικίες ανά ΑΦΜ. Δηλαδή, να μην μπορούν τα φυσικά πρόσωπα, οι πολίτες αυτής της χώρας, να έχουν πάνω από 2 κατοικίες διαθέσιμες σε Airbnb ανά ΑΦΜ. Δεύτερον, να μην επιτρέπεται σε νομικά πρόσωπα, δηλαδή επιχειρήσεις κάθε είδους, να εκμισθώνουν κατοικίες για βραχυχρόνια μίσθωση. Να απαγορεύεται στο εξής οι επιχειρήσεις να κάνουν αυτή τη δουλειά. Και τρίτον, να μην επιτρέπεται σε πολίτες τρίτων χωρών η αγορά ακινήτων, γης ή έτοιμων κατοικιών για την απόκτηση της Golden Visa. Πρόκειται για τρία σημεία σε μία τροπολογία που νομίζω ότι θα προσφέρουμε μεγάλη εξυπηρέτηση και μεγάλη -αν θέλετε- υπηρεσία στον ελληνικό λαό, που μαστίζεται αυτές τις μέρες.

Συνεχίζοντας, κ. Πρόεδρε, θα ήθελα να κάνω δύο ακόμη παρατηρήσεις αν μου το επιτρέπει και ο χρόνος. Η πρώτη, αφορά την εκπαίδευση. Όπως βλέπουμε, εδώ έχουμε μία εκπαίδευση, η οποία είναι ένα θολό τοπίο τριών επιπέδων. Καταρχήν όσον αφορά το πρώτο επίπεδο, η Ανώτερη Τουριστική Εκπαίδευση, οι ΑΣΤΕ.

Τι λέμε; Κάνατε τις τριετής σπουδές τετραετής και δεν αναβαθμίσατε τα πτυχία. Τα αφήσατε στο πέμπτο επίπεδο και αυτή τη στιγμή αν κάποιος πάει σε οποιοδήποτε Κολέγιο, το οποίο ισοβαθμεί τις σπουδές του με τα Ανώτατα Ιδρύματα, αυτός θα βγει στα τρία χρόνια και θα είναι Ανώτατης Εκπαίδευσης. Άρα, οι ΑΣΤΕ πρέπει να γίνουν Ανώτερης Εκπαίδευσης.

Δεύτερον, οι Σχολές Ανώτερης Επαγγελματικής Κατάρτισης Τουρισμού, οι ΣΑΕΚ, το δεύτερο επίπεδο. Εδώ, όπως μας είπε και η εκπρόσωπος του Συλλόγου Καθηγητών, έχουμε απουσία μόνιμου εκπαιδευτικού προσωπικού, με αποτέλεσμα πέρυσι, οι 1.500 φοιτητές, σπουδαστές να έχουν 5 μόνιμους εκπαιδευτές και 110 ωρομίσθιους. Αυτά δεν είναι σοβαρά και δεν μπορείτε να συνεχίσετε με αυτόν τον τρόπο.

Τρίτον, όσον αφορά τα Τμήματα Δημόσιας Μετεκπαίδευσης, εκεί πια είναι το απόλυτο χάος. Και όπως μας είπε και ο εκπρόσωπος της Ομοσπονδίας Εργαζομένων στον Επισιτισμό – Τουρισμό, το περασμένο έτος δεν λειτούργησαν αυτά τα τμήματα και όχι μόνο δεν τα λειτουργήσατε, αλλά δώσατε και χρήματα του Ταμείου Ανάκαμψης σε ιδιωτικά ΚΕΚ, γιατί αυτά έχουν αντιστοιχίες με τα ΚΕΚ, για να κάνουν τη δουλειά ενώ οι καταρτιζόμενοι στο τέλος, δεν αποκτούσαν ούτε υπαλληλική ιδιότητα.

Τελειώνοντας, και αν μπορείτε να μου δώσετε δύο λεπτά ακόμη, κύριε Πρόεδρε...

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κυρία Φωτίου, σας παρακαλώ να ολοκληρώνουμε, σας έχω ήδη δώσει επιπλέον χρόνο 3 λεπτά και θα σας παρακαλούσα να ολοκληρώσετε με αυτή σας την παρέμβαση.

**ΘΕΑΝΟ ΦΩΤΙΟΥ** **(Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Έχετε δίκιο, ολοκληρώνω με αυτή την τελευταία μου παρέμβαση.

Τι λέει, η Κυβέρνηση με αυτό το νομοσχέδιο; Ότι αναβαθμίζει την τουριστική ανάπτυξη και την τουριστική πολιτική κάνοντας συνεχώς τον τουρισμό, βιώσιμο. Εμείς, κύριε Πρόεδρε, λέμε, ακριβώς το αντίθετο. Δηλαδή, ότι με αυτό το νομοσχέδιο δεν έχει αναπτυξιακή πολιτική στον τουρισμό και η βιωσιμότητά του τίθεται σε κίνδυνο. Γιατί; Για τρεις λόγους.

Ο πρώτος είναι ότι το σύνολο της αντεργατικής πολιτικής της Νέας Δημοκρατίας έχει δημιουργήσει συνθήκες «γαλέρας» στον ελληνικό τουρισμό και με αυτές, τις άθλιες συνθήκες εργασίας, μειώνουν την πρωτογενή ποιότητα του ελληνικού τουρισμού. Την μειώνουν και δευτερογενώς, καθώς πολλοί εργαζόμενοι φεύγουνε και εγκαταλείπουν τον τουρισμό. Αυτή τη στιγμή υπάρχει έλλειψη 80.000 εργαζομένων, αν είναι δυνατόν. Έλλειψη την οποία οι εργοδότες επιχειρούν να καλύψουν με την ακόμη μεγαλύτερη εκμετάλλευση των εργαζομένων. Μπορείτε εσείς να πείτε, αν το προσωπικό μιας κουζίνας που αναγκάζεται να δουλεύει 12 έως 14 ώρες την ημέρα είναι ικανό να φτιάξει ποιοτικό φαγητό; Μπορεί κανείς να αναρωτηθεί για αυτό;

Δεύτερος λόγος, η άμβλυνση της περιβαλλοντικής προστασίας που συστηματικά προωθεί η Κυβέρνηση της Νέας Δημοκρατίας στις τουριστικές επενδύσεις. Όταν δεν λαμβάνεται υπόψη η φέρουσα ικανότητα των τουριστικών περιοχών, άλλωστε το είπαν και προηγούμενοι συνάδελφοι, τότε τι γίνεται; Χάνεται το ίδιο το κεφάλαιο της χώρας, δηλαδή, η ομορφιά του τοπίου, της ελληνικής γης που είναι το νούμερο ένα «μαγνήτης» των τουριστών στη χώρα μας.

Ο τρίτος λόγος αφορά το ότι δεν κάνατε μικρά έργα υποδομών που είναι απαραίτητα σε όλες τις περιοχές. Με το παρών νομοσχέδιο που αφορά τον υπερτουρισμό καταστρέφετε τα πάντα και συγχρόνως οδηγείτε σε εκτοπισμό τους κατοίκους από τα χωριά και από τα μέρη συγκέντρωσης του υπερτουρισμού αλλοιώνοντας το γενικό πλαίσιο με συνέπεια τις κοινωνικές συγκρούσεις.

Σας ευχαριστώ, κ. Πρόεδρε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε και εμείς, την κυρία Φωτίου.

Σε αυτό το σημείο, με την ιδιότητα του Προέδρου της Επιτροπής αλλά και του Βουλευτή, θα ήθελα να πω κάτι, όχι με αφορμή τα όσα είπε η κυρία Φωτίου, αλλά για την γενικότερη συζήτηση. Ο υπερτουρισμός, έχει ορισμένες συνέπειες, το βλέπουμε και σε άλλες Ευρωπαϊκές χώρες, αλλά μην έχουμε στο «φαντασιακό μας» ότι όλες οι περιοχές της χώρας πλήττονται από υπερτουρισμό. Υπάρχουν πολλές περιοχές στη χώρας μας που δεν έχουν «πιάσει» τις πληρότητες που θα καταστήσουν βιώσιμο το τουριστικό προϊόν. Τα οριζόντια μέτρα συνήθως ενέχουν και το «σπέρμα» της αδικίας και καλό είναι αυτά τα πράγματα να τα ξεχωρίζουμε, διότι έχουμε εδώ και στελέχη του Υπουργείου Τουρισμού. Τα οριζόντια μέτρα, λοιπόν, μπορεί να αναστέλλουν ορισμένες συνέπειες του υπερτουρισμού σε μερικές περιοχές, αλλά και να εμποδίζουν άλλες να αναπτυχθούν τουριστικά. Πρέπει να είμαστε ιδιαίτερα προσεκτικοί και δίκαιοι σε αυτά τα ζητήματα.

Συνεχίζουμε στη διαδικασία δίνοντας τον λόγο, μέσω των υπηρεσιών Webex, στον κ. Κομνηνό Δελβερούδη.

 **ΚΟΜΝΗΝΟΣ ΔΕΛΒΕΡΟΥΔΗΣ (Ειδικός Αγορητής της Κ.Ο «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Σας ευχαριστώ, κ. Πρόεδρε.

Κύρια Υπουργέ, εμείς, ως “ΝΙΚΗ”, έχουμε ήδη εκφράσει με αναλυτικό τρόπο στις προηγούμενες συνεδριάσεις της Επιτροπής τις επιφυλάξεις και τις ενστάσεις μας για το συγκεκριμένο σχέδιο νόμου, υποκινούμενοι όχι από μια διάθεση για «στείρα αντιπολίτευση», αλλά αντιλαμβανόμενοι την λανθασμένη στόχευση του Υπουργείου Τουρισμού για την ουσιαστική ανάπτυξη του τουριστικού προϊόντος. Για την οικονομία της συζήτησης δεν θα επανέλθω σε άρθρα στα οποία αναφέρθηκα στην προηγούμενη συνεδρίαση, θα περιοριστώ μόνο σε όποια δεν είχα το χρόνο να τοποθετηθώ στις προηγούμενες συνεδριάσεις της Επιτροπής.

 Αρχικά, στο άρθρο 5, που αναφέρεται στα ξενοδοχεία συνιδιοκτησίας, τα Condo Hotels, με την πρόβλεψη προσθήκης του δικαιώματος επιφάνειας, τα οποία δυνητικά θα μπορεί να μεταβιβάζονται. Ταυτόχρονα, με το ίδιο άρθρο δίνει τη δυνατότητα κάθετης διαίρεσης ιδιοκτησίας στα ξενοδοχεία και, ας μη γελιόμαστε, οι προβλέψεις αυτές παραπέμπουν φωτογραφικά στις μεγάλες ξενοδοχειακές μονάδες οι οποίες κατέχουν ήδη ή θα αποκτήσουν στο μέλλον, μεγάλες εκτάσεις για την ανάπτυξη των Condo Hotels καθώς και στον συνακόλουθο πολλαπλασιασμό των κερδών τους.

Στη συνέχεια στο άρθρο 12, έχουμε αρχικά την κυνική κυβερνητική παραδοχή ότι υπάρχουν ορειβατικά καταφύγια -και πολύ φοβάμαι ότι είναι πολλά στον αριθμό- που λειτουργούν χωρίς την απαιτούμενη άδεια και για την οποία δίνεται νέα παράταση για αδειοδότηση μέχρι τις 31 Δεκεμβρίου 2025. Στα πλαίσια της νέας διαδικασίας αδειοδότησης, όταν θα διαπιστώνονται αυθαιρεσίες, επεκτάσεις και παραλείψεις, θα γίνεται απλά μια σχετική προσθήκη στις ήδη εκδοθείσες διαπιστωτικές πράξεις από το αρμόδιο Πολεοδομικό Γραφείο της Ειδικής Υπηρεσίας Προώθησης και Αδειοδότησης Τουριστικών Επενδύσεων του Υπουργείου Τουρισμού. Δηλαδή, θα έχουμε μια έμμεση και χωρίς όρους νομιμοποίηση των πάσης φύσεως αυθαιρεσιών των ορειβατικών καταφυγίων. Πρέπει, επιτέλους, και στο θέμα του ορειβατικού τουρισμού να μπει ένα τέλος στα «μπαλώματα», στις παρατάσεις επί παρατάσεων και στις διευθετήσεις επί διευθετήσεων, με ένα ξεκάθαρο και σύγχρονο νομοθετικό πλαίσιο.

Προχωρώντας, στο άρθρο 24 προβλέπεται η παροχή υπηρεσιών αλιευτικού τουρισμού εντός δημοσίων φυσικών ιχθυοτροφείων, καθώς και υπηρεσιών αλιευτικού και καταδυτικού τουρισμού εντός μονάδων υδατοκαλλιέργειας. Στην όποια προσπάθεια ανάπτυξης του τουριστικού προϊόντος, μέσω του αλιευτικού τουρισμού, δεν μπορεί να γίνει αποδεκτή αυτή η νομοθετική προχειρότητα, με την οποία αναπόφευκτα θέτουμε σε κίνδυνο το θαλάσσιο περιβάλλον, η προστασία του οποίου συνδέεται άμεσα με τη βιώσιμη αλιεία.

Επίσης, δημιουργούνται ερωτηματικά και από την πρόβλεψη εισόδου στις υδατοκαλλιέργειες, αφενός των αλιευτικών επαγγελματικών σκαφών και αφετέρου των βοηθητικών σκαφών υδατοκαλλιέργειας, τα οποία όμως δεν έχουν τις απαιτούμενες προδιαγραφές για το σκοπό αυτό. Παρόλα αυτά, η κυρία Υπουργός, κατά τις συνεδριάσεις της Επιτροπής, μας είπε ότι προτεραιότητα και γνώμονας για τους στόχους που θέτουν στον ελληνικό τουρισμό είναι η βιώσιμη τουριστική ανάπτυξη. Πώς γίνεται, όμως, αυτό -αναρωτιέται κανείς- όταν η προτεραιότητα δίνεται μόνο στην οικονομική ανάπτυξη και όχι στο περιβάλλον; Όταν, δηλαδή, με το παρόν νομοσχέδιο, επιχειρείται η παράκαμψη κάθε πολεοδομικού ζητήματος και κάθε αυθαιρεσίας, με τη χωροθέτηση τουριστικών κατασκηνώσεων πολυτελούς διαβίωσης σε περιοχές εκτός σχεδίου δόμησης και χωρίς τους στοιχειώδεις περιβαλλοντικούς όρους, με bonus δόμησης σε ξενοδοχεία 5 αστέρων, με την τοποθέτηση πλωτών εξεδρών στις ήδη υπερκορεσμένες μαρίνες και καταφύγια. Και πάει λέγοντας. Και όλα αυτά, χωρίς καμία πρόβλεψη για την περιβαλλοντική επιβάρυνση σε δάση, σε μαρίνες, σε ακτές ή σε βουνά.

Εκμετάλλευση σε βάρος του περιβάλλοντος, ακόμα και στις προστατευόμενες περιοχές του δικτύου Natura 2000, όπως προβλέπεται στο άρθρο 58, με το οποίο ανοίγεται ο δρόμος για τις βυθίσεις πλοίων, πλωτών ναυπηγημάτων κ.λπ. στις περιοχές αυτές. Και αυτό, στο νομοσχέδιο, το ονομάζει «βύθιση για βελτίωση της υποθαλάσσιας χλωρίδας και πανίδας». Είναι κάπως οξύμωρο -το αντιλαμβάνεστε, νομίζω, κι εσείς.

Για το άρθρο 55, να επισημάνω ότι δημιουργείται το εύλογο ερώτημα γιατί, 20 χρόνια τώρα, δεν αναζητήθηκαν οι εισφορές εγκαίρως, με αποτέλεσμα σήμερα να έχουν παραγραφεί. Όπως και γιατί, για την περίπτωση των ελλείψεων στοιχείων της κατάστασης των ξενοδοχειακών καταλυμάτων, δεν αναζητήθηκε ο Αριθμός Φορολογικού Μητρώου. Μου κάνει εντύπωση αυτό που αναφέρεται στο άρθρο, δηλαδή, ότι δεν είναι γνωστός ο ΑΦΜ των επιχειρήσεων ή ότι είναι ανενεργός. Το επισημαίνω, διότι ο Αντιπρόεδρος του ΔΣ του Ξενοδοχειακού Επιμελητηρίου Ελλάδας είπε ότι το ποσό των εισφορών αυτών ανέρχεται στο 1.700.000 ευρώ μαζί με τους τόκους, ποσό που αφορά 1.400 ξενοδοχεία - πολύ μεγάλος αριθμός- και το οποίο έχει παραγραφεί.

Για το άρθρο 56, να πούμε ότι -όπως επεσήμαναν οι φορείς- έχει διαπιστωθεί πρόβλημα ως προς την έγκριση του διακριτού τίτλου των μη κύριων ξενοδοχειακών καταλυμάτων, καθώς η αρμοδιότητα της έγκρισης τους μεταφέρθηκε στις υπηρεσίες ΓΕΜΗ, οι οποίες δεν διαθέτουν εμπειρία στα καταλύματα και γι’ αυτό δημιουργούνται δικαστικές αντιδικίες. Επίσης, προκύπτουν και ζητήματα αθέμιτου ανταγωνισμού, λόγω και των βραχυχρόνιων μισθώσεων, καθώς τα ακίνητα που διατίθενται για αυτές τις μισθώσεις, φέρουν ανεξέλεγκτα οποιονδήποτε τίτλο. Συνεπώς, θα πρέπει να εξεταστεί η δυνατότητα που πρότειναν οι φορείς, δηλαδή, η διασύνδεση του Ξενοδοχειακού Επιμελητηρίου της Ελλάδος με τις υπηρεσίες του Γενικού Εμπορικού Μητρώου, του ΓΕΜΗ.

Επιπλέον, είναι πολύ σημαντικό στην Ειδική Επιτροπή Τουρισμού του άρθρου 53, να συμμετέχει και ένας εκπρόσωπος της Συνομοσπονδίας Επιχειρηματιών Τουριστικών Καταλυμάτων Ελλάδος, δεδομένου ότι εκπροσωπούν την πλειοψηφία των καταλυμάτων, τα οποία παίζουν καθοριστικό ρόλο στην ανάπτυξη των μικρών νησιών μας και των ορεινών περιοχών.

Καταλήγοντας, καμία βιώσιμη τουριστική ανάπτυξη δεν διαφαίνεται από αυτό το νομοσχέδιο, παρά μόνο η ανάπτυξη της επιχειρηματικότητας χωρίς μέτρο και όρια. Για τους λόγους αυτούς επιφυλασσόμαστε να τοποθετηθούμε στην Ολομέλεια και να μιλήσουμε για τα υπόλοιπα άρθρα.

Σας ευχαριστώ πολύ.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):** Στο σημείο αυτό γίνεται η β’ εκφώνηση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Αυλωνίτης Αλέξανδρος-Χρήστος, Βέττα Καλλιόπη, Γιαννούλης Χρήστος, Ζαμπάρας Μιλτιάδης (Μίλτος), Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Παππάς Νικόλαος, Τζάκρη Θεοδώρα, Κατρίνης Μιχαήλ, Νικητιάδης Γεώργιος, Παρασύρης Φραγκίσκος (Φρέντυ), Σπυριδάκη Αικατερίνη (Κατερίνα), Χνάρης Εμμανουήλ, Χριστοδουλάκης Εμμανουήλ (Μανώλης), Κατσώτης Χρήστος, Μανωλάκου Διαμάντω, Μεταξάς Κωνσταντίνος Βασίλειος, Τσοκάνης Χρήστος, Φωτόπουλος Στυλιανός, Χήτας Κωνσταντίνος, Ζεϊμπέκ Χουσεΐν, Φωτίου Θεανώ, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Κόντης Ιωάννης, Δημητροκάλλης Ιωάννης και Παπαϊωάννου Αρετή.

Σας ευχαριστούμε και εμείς, κύριε συνάδελφε.

Τον λόγο έχει ο κ. Ιωάννης Κόντης.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ, κυρία Πρόεδρε.

Κυρία Υπουργέ, κυρίες και κύριοι συνάδελφοι, θα προσπαθήσω να είμαι σύντομος, μιας και είπαμε τα περισσότερα στις προηγούμενες συνεδριάσεις.

Είδα κάποια υπομνήματα από φορείς, γιατί δεν είχα τη δυνατότητα να τους ακούσω, όπως το υπόμνημα των ερασιτεχνών αλιέων, οι οποίοι επιβεβαιώνουν αυτό το οποίο μετ’ επιμονής έθεσα στις προηγούμενες συνεδριάσεις της Επιτροπής, σχετικά με την προσθήκη χώρων ελλιμενισμού στις μαρίνες που ήδη υπάρχουν και σε άλλους χώρους, τους οποίους χρησιμοποιούν σαν καταφύγια οι αλιείς και διάφοροι άλλοι με σκάφη. Ενώ ο Σύνδεσμος Τουριστικών Επιχειρήσεων προτείνει την αύξηση στο 15%, από το 10% που ζητάει το νομοσχέδιο, η πραγματικότητα είναι ότι οι εμπλεκόμενοι -και πραγματικά είδα μια πολύ εμπεριστατωμένη άποψη της Ένωσης Ερασιτεχνών Αλιέων- λένε αυτό ακριβώς που έλεγα και εγώ, δηλαδή, ότι δεν θα προσφέρει τίποτα. Ίσα-ίσα, εάν προστεθούν εκεί θα αφαιρεθούν άλλες θέσεις, μόνιμες, φτάνοντας σε αυτό που λέμε «μια η άλλη», και επιπλέον θα δυσχεράνουν τη δυνατότητα εισόδου, δεσίματος και απόπλου των σκαφών, που υπάρχουν εκεί.

Έψαξα και είδα μία προς μία τις μαρίνες, γιατί έχουμε 20-22 μαρίνες αν θυμάμαι καλά σε όλη την Ελλάδα. Αν τις δείτε, ακόμα και εσείς που δεν έχετε σχέση με το ναυτικό επάγγελμα όπως έχω εγώ, θα καταλάβετε ότι εκεί δεν μπορεί να προστεθεί πλατφόρμα, ούτε καν μια μικρή πλατφόρμα στο μέγεθος ενός μικρού τραπεζιού. Οι μαρίνες, είναι φτιαγμένες και διαρρυθμισμένες έτσι που δεν θα μπορέσετε -αν καθίσετε και κάνετε μια προσομοίωση- να βάλετε μια πλατφόρμα και δεν καταλαβαίνω τον λόγο που μπορεί να επιμένουν οι ξενοδόχοι, γιατί στην ουσία αυτοί επιμένουν -ή ποιοι άλλοι είναι που έχουν συμφέροντα ιδιοκτήτες των μαρίνων ή και άλλοι- σε κάτι το οποίο δεν είναι εφικτό. Εδώ θα πρέπει να επαναλάβω πως στη ναυτιλία πάντα είχαμε σαν καίριο στόχο την ασφάλεια των πλεύσεων, την ασφάλεια του απόπλου και του κατάπλου. Και για να καταλάβετε, είναι πολύ εύκολο στη ναυτιλία να γίνει ζημιά και να σκοτωθούν άνθρωποι ακόμα και στο δέσιμο, στο ρεμέντζο όπως λέμε, από ένα μικρό σκαφάκι σε ένα μεγάλο. Ένα σκάφος αν δεθεί λάθος ή αν τεντωθεί πολύ έχει κόψει πόδια και έχει σκοτώσει ανθρώπους. Δεν μπορεί, λοιπόν, να ερχόμαστε και να βάζουμε νοερά πλωτές πλατφόρμες σε μια μαρίνα. Οι μαρίνες φτιάχτηκαν για να είναι μαρίνες και αν τις παρατηρήσετε θα δείτε πως εντός τους έχουν προσθήκη, έχουν ντόκους σύνθετους, πραγματικούς, μόνιμους, πλωτούς. Πώς θα βάλετε μέσα πλωτές πλατφόρμες;

Μου κάνει μεγάλη εντύπωση και απορώ πώς δεν ήρθε το λιμενικό –εγώ ήμουν που ζήτησα να κληθεί και δεν ήρθε. Μας ενημέρωσαν, μετά την επικοινωνία του Γραμματέως, ότι το Λιμενικό Σώμα θα στείλει υπόμνημα και δεν έχει στείλει. Προσωπικά αυτό μου φαίνεται περίεργο, το γιατί αποφεύγουν να δώσουν μια ξεκάθαρη απάντηση. Εγώ το καταθέτω εδώ για να καταγραφεί λέγοντας ότι, στις περιπτώσεις προσθήκης πλωτών πλατφορμών και σε ενδεχόμενο ατύχημα ή τραυματισμό ή ακόμα και θάνατο θα υπάρχει θέμα, θα είναι υπεύθυνος αυτός που ενέκρινε ή θα εγκρίνει την προσθήκη των πλωτών πλατφορμών. Εάν το καταλαβαίνετε, το καταλαβαίνετε, εάν όχι πείτε ότι είναι μια δική μου επιμονή, μία «τρέλα» που τη σκέφτομαι από το πρωί και τη λέω συνέχεια. Όμως, για να επιμένω σημαίνει ότι κάτι γνωρίζω παραπάνω.

Επιλέγοντας να σταθώ κατά τη σημερινή μου τοποθέτηση σε βασικά θέματα, θα περάσω στο θέμα των ξεναγών, λέγοντας ότι συμφωνώ με το υπόμνημα που έστειλε η Ένωση Ξεναγών. Όπως είπαμε και σε προηγούμενη συνεδρίαση, πρέπει να προσέξουμε την εισβολή των ερασιτεχνών, δήθεν ξεναγών, που για μένα είναι «πειρατές» και οι οποίοι σε διάφορα site, κυρίως του εξωτερικού και όχι του εσωτερικού για να μην τους πιάνει η Εφορία ή οποιοσδήποτε άλλος, βάζουν ολόκληρες αγγελίες και περιμένουν ανθρώπους στο αεροδρόμιο, οι οποίοι έρχονται από το εξωτερικό και δεν τους γνωρίζουν και τους ξεναγούν έναντι υπέρογκων ποσών. Μια ξενάγηση 5 ωρών στην Αθήνα κοστολογείτε στα 800 ευρώ και οι οποίοι-«ξεναγοί»- σε πλείστες των περιπτώσεων είναι οδηγοί ταξί. Και μιλάω με στοιχεία που προσωπικά έχω δει και έχω στη διάθεση της Επιτροπής, όποτε το θελήσει, πάρα πολλά από αυτά τα site. Και μιλώντας για τα ταξί, και επειδή το επάγγελμά τους δεν έχει διασφαλιστεί πλήρως -και έχουμε δει ανθρώπους, οι οποίοι κατά καιρούς έχουν προσφύγει σε παραβατικές συμπεριφορές, χωρίς να θέλω να πω ότι οι επαγγελματίες είναι όλοι έτσι, αλλά υπάρχουν πολλοί εφήμεροι που βγάζουν ή δεν έχουν και άδεια και οδηγούν ένα ταξί και βάζουν μια αγγελία και μετά δημιουργούνται ένα σωρό θέματα.

Το λέω δε αυτό, γιατί γνωρίζω περιστατικά από Βραζιλιάνους φίλους μου που μίσθωσαν ανθρώπους και πλήρωσαν για δύο μέρες 2000 ευρώ -ίσως και παραπάνω- για να τους πάνε στην Επίδαυρο. Για ποιο λόγο λοιπόν, να μην υπάρχουν οι εν αδεία ξεναγοί που να έχουν αυτή τη δυνατότητα να το κάνουν με ασφάλεια και να έρχονται «πειρατές» στο επάγγελμα του ξεναγού υποκαθιστώντας τον ξεναγό ή τον οποιονδήποτε άλλο. Ο δηλωμένος ξεναγός, εκτός από την ασφάλεια, προσφέρει και στο Κράτος κάποια χρήματα υπό μορφή φόρου, γιατί νομίζω ότι σε 2000 ευρώ μίσθωση, που κάνουν οι άνθρωποι αυτοί, τα 300-400 ευρώ ή και παραπάνω θα πήγαιναν στο Κράτος. Πιστεύω πως είναι ένα θέμα για το οποίο πρέπει να μεριμνήσουμε, ειδικότερα σήμερα που το Κράτος έχει τη δυνατότητα να ελέγχει ηλεκτρονικά ακόμα και τα διάφορα site. Προσωπικά αυτό που σας ανέφερα το είδα σε ένα site που λέγεται «Tourism By Locals» στο οποίο βάζει αγγελίες καθένας που μπορείτε να φανταστείτε. Και επειδή δεν θέλω να είμαι ανακριβής σε αυτά που λέω, έχω δει αγγελίες ακόμα και από ξεναγούς.

 Στο θέμα του ορειβατικού τουρισμού, πιστεύω ότι πρέπει να προσέξουμε γιατί όλοι θέλουμε να ενισχύσουμε τον τουρισμό μας, να δημιουργήσουμε και να επεκτείνουμε τις δυνατότητες που έχει ο ορειβατικός τουρισμός, τόσο ο χειμερινός, όσο και ο καλοκαιρινός. Πρέπει να δώσουμε έμφαση γιατί υπάρχουν πάρα πολλοί, και ξένοι ακόμη, γνωρίζοντας τις δυνατότητες που έχουν τα βουνά της χώρας μας και έλκονται από βουνά, όπως ο Όλυμπος ή άλλα σε διαφορετικούς νομούς, για παράδειγμα στη Φθιώτιδα ή στην Ευρυτανία, που έχουν πανέμορφα μονοπάτια, όπως σε όλα τα μέρη της Ελλάδος. Πρέπει να δώσουμε τη δυνατότητα ανάπτυξης του ορειβατικού τουρισμού και να υπάρχουν, σε κοντινές αποστάσεις, υποβοηθητικά σημεία επανδρωμένα από γιατρούς μέχρι και εξειδικευμένους ανθρώπους οι οποίοι θα υποδεικνύουν σε περίπτωση που κάποιος θέλει να ακολουθήσει ένα μονοπάτι, τι δυσκολίες μπορεί να αντιμετωπίσει ή όχι.

Όσον αφορά τις ιαματικές πηγές, πρέπει να δώσουμε ιδιαίτερη σημασία γιατί κατά καιρούς τις έχουμε δώσει σε ιδιώτες και υποβαθμίστηκαν. Πρέπει να τις αναδείξουμε γιατί αποτελούν ένα δυνατό σημείο που ο τουρισμός μας μπορεί να εκμεταλλευτεί. Έχουμε 70 ή 80, αν δεν κάνω λάθος, ιαματικές πηγές που κρύβουν ένα θησαυρό για την Ελλάδα και αυτός είναι η γεωθερμία που τη χωρίζουμε σε τέσσερις περιπτώσεις. Μία στην υψηλή εξόρυξη ιαματικών μέχρι 25 βαθμούς, αν δεν κάνω λάθος και μπορούμε να τη χρησιμοποιήσουμε για παραγωγή κρύου αέρα ή κρύων δεδομένων. Δύο μέχρι τους 90 βαθμούς, τρία μέχρι τους 150 βαθμούς και τέσσερα, έχουμε πάνω από 150 βαθμούς σε μεγαλύτερα βάθη, τα οποία μπορούν να χρησιμεύσουν ακόμα και για παραγωγή ενέργειας, αντί να τα αφήνουμε να χύνονται σε ποτάμια, θάλασσες. Είναι μια πολύ σημαντική προσπάθεια που μπορεί να γίνει και να αποφέρει στο Ελληνικό Κράτος έσοδα και δυνατότητα παραγωγής ενέργειας.

Όσον αφορά, άλλα θέματα του τουρισμού, πρέπει να προσέξουμε το γεγονός ότι και οι Έλληνες επιβάλλεται να έχουν τη δυνατότητα να κάνουν τουρισμό -και δεν αρκεί αυτό που κατά καιρούς λέει το Υπουργείο. Συμφωνώ και το αποδέχομαι ότι υπάρχει ο Κοινωνικός Τουρισμός, όμως καταλαβαίνετε ότι είναι κάτι πολύ δύσκολο και κάτι πολύ μικρό για να γίνει. Ειδικά όταν δίνετε η δυνατότητα να πάνε σε ορισμένα μέρη, όπως όταν κάποτε είχε δοθεί η δυνατότητα να πάνε στην Εύβοια που είχε καεί και υπήρχαν καταλύματα πολύ λιγότερα από αυτούς που ήταν εθελοντές ή μάλλον αυτοί που ενεγράφησαν στο σύστημα.

Τα ξενοδοχεία σήμερα, σε όλη την Επικράτεια, δεν ξέρω πώς δρουν και με τι τιμολογιακή πολιτική; Ζούμε σε ελεύθερη οικονομία που δυστυχώς έχει καταντήσει να είναι δυνάστης των ντόπιων, των Ελλήνων. Γιατί; Γιατί οι τιμές στα ξενοδοχεία και στα σπίτια, η εισβολή των Airbnb, οι τιμές στην ενοικίαση των μόνιμων κατοικιών έχουν ανέβει ανεξέλεγκτα. Έρχονται ξένες εταιρείες που επινοικιάζουν ή αγοράζουν ακίνητα. Και θα σας πω εγώ για την περιοχή μου στο Ψυχικό, γνωρίζω ξένη εταιρεία που έχει αγοράσει σχεδόν όλο το Νέο και το Παλιό Ψυχικό. Αγοράζουν και χτίζουν και μετά επινοικιάζουν σε τιμές τριπλάσιες από ότι πριν. Αυτό πρέπει να το προσέξουμε και στα ξενοδοχεία. Ξενοδοχείο που πλήρωνε κάποιος 150 ευρώ πριν δύο χρόνια, σήμερα ζητάει 500 ευρώ. Ο Αστέρας Βουλιαγμένης-και δεν λέω ότι θα πάνε όλοι στον Αστέρα- έχει πάει στα 1.500 ευρώ την ημέρα. Ένα ξενοδοχείο όπως το «Ναυσικά» ή το «Αφροδίτη» παλιότερα, είχε 300 ευρώ και έχουν πάει στα 1.500 ευρώ. Το έχουν πάρει οι Άραβες και βάζουν ότι τιμή θέλουν, αύριο θα πάει 10.000 ευρώ και Έλληνες έχει που θέλουν να πληρώσουν και έδωσα ενδεικτικό ένα νούμερο για να δείτε, πως πηγαίνουν πλέον ανεξέλεγκτα στη στρατόσφαιρα οι αριθμοί. Κάποιος πρέπει να τους ελέγξει.

Άκουσα τον πρόεδρο των ξενοδόχων μία μέρα να λέει, ότι είναι ευτυχής που η μέση τιμή των ξενοδοχείων έχει πάει στα 157 ευρώ, τη στιγμή που ήταν στα 80 ευρώ. Μα, αν έχει πάει στα 157 ευρώ η μέση τιμή στα αστικά ξενοδοχεία, φαντάζομαι που θα πάει σε μεγάλους προορισμούς θαλάσσιους ή ορειβατικούς. Δεν πρέπει να ενεργήσουμε ώστε να μπορούν και οι Έλληνες- κάποιοι που θέλουν να κάνουν μία ή δύο μέρες διακοπές- να μπορούν να πάνε και να μην περιμένουν τον Κοινωνικό Τουρισμό; γιατί δεν τον δικαιούνται και όλοι και μάλιστα τους στέλνει σε καταλύματα τα οποία είτε είναι γεμάτα είτε δεν έχουν και την ποιότητα που έχουν άλλα ξενοδοχεία τα οποία θα μπορούσαν να επιλέξουν με κάποια χρήματα σε ένα μέτριο βαλάντιο από αυτά.

Κύριε Πρόεδρε, αυτά είχα να πω σαν παρατηρήσεις, τα έχουμε συζητήσει στη διάρκεια των τεσσάρων συνεδριάσεων της Επιτροπή και δεν θέλω να προσθέσω κάτι παραπάνω. Για μένα είναι μείζον το θέμα των πλατφορμών, δεν πρέπει να δεχθείτε να τις βάλουν εκεί, γιατί δεν ξέρουμε και τους σκοπούς που έχουν. Οι ξενοδόχοι καλά ονειρεύονται και θέλουν να βάλουν και 15% και 20% και 30%. Ας το κάνουν στην πράξη όπως παίζουνε «μονόπολη», ας κάνουν εκεί ένα σχεδιάγραμμα και να βάλουνε μια πλατφόρμα μες στη μέση να κάνουν μια προσομοίωση, να δούμε με καραβάκι αυτά, αν θα μπορεί να φύγει πλοιαράκι ή πλοίο, γιατί μην ξεχνάμε, η μαρίνα του Φλοίσβου, την οποία είδα προχθές, έχει δυνατότητα 960 σκαφών -και σημειωτέων ότι ο Πρόεδρος της Ένωσης Μαρινών Ελλάδας είναι και ο Διευθυντής της μαρίνας του Φλοίσβου- και εκεί δεν μπορεί να μπει όχι πλατφόρμα ούτε μια καρέκλα δεν μπορείτε να βάλετε στη μέση. Δεν μπορώ να καταλάβω πώς ξεκίνησε αυτή η ιδέα και ποιος σας την έβαλε στο μυαλό, χωρίς τεχνικά να την μετρήσετε και να πάτε επί τόπου να κάνετε μία αναγνώριση και μου κάνει εντύπωση, γιατί το Λιμενικό απείχε από αυτό, γιατί σίγουρα δεν θέλει να έχει πει τη γνώμη του και θέλει να «νίψει τας χείρας του» ως άλλος Πόντιος Πιλάτος.

Σας ευχαριστώ.

**ΜΑΡΙΑ ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):** Και εμείς ευχαριστούμε, τον λόγο έχει τώρα ο κ. Δημήτρης Κυριαζίδης.

**ΔΗΜΗΤΡΙΟΣ ΚΥΡΙΑΖΙΔΗΣ:** Ευχαριστώ, κυρία Πρόεδρε.

Έχω δύο επισημάνσεις αναφορικά με το νομοσχέδιο και το θετικό του περιεχομένου.

Θα περιοριστώ σε ότι έχει να κάνει ή επηρεάζει τον δικό μου τόπο, τη δική μου Περιφέρεια, τον δικό μου νόμο και εννοώ την Δράμα. Διαθέτει από τις μεγαλύτερες δασικές εκτάσεις και βεβαίως και χιονοδρομικό κέντρο, που πράγματι το σημερινό συζητούμενο νομοσχέδιο εισφέρει στη βιωσιμότητα της τουριστικής ανάπτυξης του νομού μου και βεβαίως έχει να κάνει και με τα ορειβατικά καταφύγια, που δίνεται η συνέχεια της λειτουργίας- και αυτό είναι σημαντικό- όπως επίσης και όσα ανέφερε και ο συνάδελφός προηγουμένως, για τους ορειβατικός διαδρόμους και μονοπάτια, όπου σε μεγάλο βαθμό, πράγματι, βοηθάει την οικονομία του τόπου μας, μια και είμαστε ένας ακριτικός νομός, μια ακριτική περιοχή, όπως και η εκμετάλλευση των ιαματικών πηγών, που μέσα από το σημερινό νομοσχέδιο, βοηθάει προς αυτή την κατεύθυνση και γι’ αυτό το βρίσκω θετικότατο.

Ειδικότερα, αναφορικά με τα οινοποιεία, όπως είναι γνωστό, η Δράμα διαθέτει από τα πιο βασικά, λειτουργικά, αξιόπιστα, θα έλεγα από κάθε πλευρά, οινοποιεία της χώρας και με ιδιαίτερες εξαγωγές που βοηθάει και την οικονομία της χώρας μας, αλλά και του τόπου μας. Αναφέρομαι συγκεκριμένα στα άρθρα 22 και 23 διότι, πράγματι, δίνεται η δυνατότητα διευκόλυνσης της επισκεψιμότητας, αλλά και της λειτουργίας καταλυμάτων και χώρων εστίασης όπως και κατά το προηγούμενο νομοσχέδιο, πλέον νόμος της χώρας μας, του Υπουργείου Τουρισμού στα τέλη Οκτωβρίου του περασμένου έτους και είναι σημαντικό το ότι υπάρχει πλέον το Συμβούλιο Οινοτουρισμού κατά Περιφέρεια που συμβάλλει πράγματι στην προώθηση όλων αυτών των προϊόντων, αλλά και της παραγωγής των οινοποιητικών παραγωγών στον τόπο μας.

Ένα άλλο θέμα έχει να κάνει και με την επισκεψιμότητα. Και εκεί τέθηκε το ζήτημα -επειδή υπάρχουν θεσμοί όπως αυτός της «Δραμοινογνωσίας» που γίνεται κάθε Μάιο όπου καλούνται και προσέρχονται πάρα πολλοί επισκέπτες, εντός και εκτός Ελλάδας- για τη λειτουργία τα Σαββατοκύριακα. Εκεί θα πρέπει το προσωπικό, από πλευράς των επιχειρήσεων, να έχει τη δυνατότητα να διατίθεται προς εξυπηρέτηση αυτών των επισκεπτών, πράγμα που το βρίσκω πολύ χρήσιμο για την οικονομία του τόπου μου, μιας και είναι ένας μικρός τόπος που βοηθιέται ειδικότερα από την οινοπαραγωγή και από τις αμπελοκαλλιέργειες, έχοντας ένα μεγάλο αριθμό εργατών. Είναι πάρα πολύ σημαντικό να συνεχίζουν τη λειτουργία τους και ειδικότερα να είναι δυνατή η λειτουργία και κατά τα επισκέψιμα Σαββατοκύριακα, όπως συμπεριλαμβάνεται στα άρθρα 22 και 23, ακόμη και για ανθρώπους με κινητικά προβλήματα. Είναι πάρα πολύ σημαντικό για εμάς και πιστεύω ότι θα συνδράμουν όλοι οι συνάδελφοι προς αυτή την κατεύθυνση.

Θα μου επιτρέψετε και μια δεύτερη επισήμανση. Κατά την χθεσινή Προεδρία στην Επιτροπή που μου δόθηκε η δυνατότητα από πλευράς σας, περίμενα από την κυρία Φωτίου να ζητήσει μια δημόσια συγγνώμη από πλευράς των συναδέλφων.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Δε χρειάζεται. Το περιστατικό θεωρείται λήξαν.

**ΔΗΜΗΤΡΙΟΣ ΚΥΡΙΑΖΙΔΗΣ:** Επιβάλλεται, γιατί συνάδελφοι είμαστε και η Υπουργός συνάδελφος είναι, που δέχτηκε μια έκφραση απρεπή.

**ΚΑΛΛΙΟΠΗ ΒΕΤΤΑ (Εισηγήτρια της Μειοψηφίας):** Δεν απευθύνθηκε στην κυρία Υπουργό. Το δήλωσε δημόσια.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Θα σας παρακαλούσα να μην επαναλαμβάνουμε μια κακή στιγμή, γιατί δεν προσφέρει τίποτα στον κοινοβουλευτικό διάλογο.

**ΔΗΜΗΤΡΙΟΣ ΚΥΡΙΑΖΙΔΗΣ:** Γι’ αυτό, κύριε Πρόεδρε, περίμενα να ζητηθεί μια δημόσια συγγνώμη σήμερα από όλους μας και ειδικότερα από την Υπουργό.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Σας παρακαλώ να προχωρήσουμε παρακάτω.

Τον λόγο έχει ο κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ, κ. Πρόεδρε. Θα ήθελα να πλαισιώσω τις παρατηρήσεις που έχουμε να κάνουμε εκ μέρους της Πλεύσης Ελευθερίας σε μία γενική σύνοψη της άποψής μας για το νομοσχέδιο.

Η κυρία Υπουργός σε συνέντευξη που έδωσε λίγο πριν τη συζήτηση του νομοσχεδίου είπε ότι σκοπός του είναι η απλοποίηση της διαδικασίας χωροθέτησης και δημιουργίας ενός πιο αποτελεσματικού πλαισίου για την ανάπτυξη του τουρισμού.

Η άποψη της Πλεύσης Ελευθερίας, γενικά ως προς το νομοσχέδιο, εστιάζει την κριτική της σε δύο επίπεδα. Το πρώτο είναι ότι κάποιες διαδικασίες που είναι απαραίτητες για την εγγύηση της βιωσιμότητας και των περιβαλλοντικών επιπτώσεων του τουρισμού, δυστυχώς αφαιρούνται. Και αυτό μπορεί να μειώνει μια γραφειοκρατία αλλά γίνεται με κόστος. Αφετέρου, σε άλλες περιπτώσεις εισάγεται μία ιδιαιτέρως γραφειοκρατική διαδικασία και είχαμε την ευκαιρία να αναφέρουμε παραδείγματα στις προηγούμενες δύο συνεδριάσεις, για να αντιμετωπιστούν διοικητικά ζητήματα, αλλά και να αντιμετωπιστούν και κάποια άλλα θέματα που αφορούν, για παράδειγμα τις σχολές τουρισμού, τη λειτουργία των ξεναγών και ούτω καθεξής.

Και εξηγώ. Στο πρώτο επίπεδο κριτικής, θεωρούμε ότι αφαιρούνται διαδικασίες που πρέπει να υπάρχουν και προστίθενται δαιδαλώδεις γραφειοκρατικές διαδικασίες, εκεί που θα μπορούσαν να είναι απλουστευμένες. Αυτή η ισορροπία είναι που, κατά τη γνώμη μας, δεν επιτυγχάνεται και αυτό είναι το πρώτο επίπεδο κριτικής. Το δεύτερο επίπεδο κριτικής αφορά στο γεγονός ότι παραλείπονται ουσιαστικά ζητήματα που θα περίμενε κανείς να βρίσκονται στο επίκεντρο του νομοσχεδίου. Κυρίως ένα νομοσχέδιο που έχει ως τίτλο την παρέμβαση στις υποδομές του τουρισμού. Θεωρούμε ότι το νομοσχέδιο δεν παρεμβαίνει στις υποδομές του τουρισμού, απεναντίας προσπαθεί να θεραπεύσει κάποια ζητήματα με μικρές και επιφανειακές τροποποιήσεις, και κατά συνέπεια τα μεγάλα ζητήματα του κλάδου δεν αντιμετωπίζονται.

 Κατά τη γνώμη μας, αυτά αφορούν κυρίως τις εργασιακές σχέσεις, οι οποίες πάσχουν εδώ και δεκαετίες και υπάρχουν βεβαίως τα σχετικά υπομνήματα και οι αναφορές κατά τη διάρκεια της ακρόασης των φορέων από πλευράς των εργαζομένων στον τουρισμό. Πολλές κενές θέσεις, οι συνθήκες εργασίας είναι πάρα πολύ κακές και παράλληλα ένα άλλο πολύ σημαντικό ζήτημα υποδομών που αφορά τη βιωσιμότητα και τη συντήρηση, αν θέλετε, ενός υγιούς κλίματος επιχειρηματικότητας που να λαμβάνει υπόψη τις περιβαλλοντικές επιπτώσεις που έχει η ενίσχυση του τουρισμού, σε επίπεδα πλέον, που μας έχουν φέρει στην κατάσταση αυτή που έχουμε τώρα και συχνά περιγράφεται ως υπερτουρισμός.

Για τα άρθρα συγκεκριμένα, και στο χρόνο που διαθέτω, θα ήθελα να εστιάσω σε κάποια ζητήματα που θέσαμε ήδη στις προηγούμενες συνεδριάσεις της Επιτροπής αλλά που δεν τα αναπτύξαμε πλήρως, καθώς και να αναφερθώ σε κάποιες, αν θέλετε, μικρότερες περιπτώσεις άρθρων, από πλευράς σημασίας στο γενικό πλαίσιο του νομοσχεδίου, τις οποίες αφήσαμε για την τελευταία συνεδρίαση.

Το επισημαίνω ξανά, ότι το άρθρο 8 για το «glamping» είναι ένα σημαντικό άρθρο. Μπορεί να είναι πολύ μικρό, αλλά στην πραγματικότητα δημιουργεί ένα ανεξέλεγκτο περιβάλλον για τη δημιουργία αυτών των κατασκηνώσεων για εύπορους ή υψηλών προδιαγραφών εν πάση περιπτώσει, εκτός του σχεδίου πόλεως, και αυτό μας ανησυχεί.

Όσον αφορά το άρθρο 9, για τις πλωτές εξέδρες, εκφράσαμε ήδη την διαφωνία μας ως προς αυτό, αλλά θα ήθελα πιο συγκεκριμένα τώρα να τονίσω το γεγονός ότι οι πλωτές εξέδρες που προβλέπει το άρθρο αυτό, είναι για ένα πολύ μικρό ποσοστό των μαρινών που υπάρχουν μέχρι τώρα και δεν αντιμετωπίζει το πρόβλημα από τη βάση του. Για παράδειγμα, ούτε η Αιτιολογική Έκθεση, ούτε απ’ όσο θυμάμαι στις παρεμβάσεις που έκανε η Υπουργός, ανέφερε κατά πόσο η αύξηση κατά 10% του χώρου στάθμευσης στις μαρίνες πρώτον θα είναι επαρκής. Δηλαδή αυτό το μέτρο λύνει το πρόβλημα; Φοβόμαστε πως όχι. Φοβούμαστε οτι η ζήτηση για χώρους στάθμευσης είναι πολύ μεγαλύτερη. Και το δεύτερο είναι πως δεν υπάρχει η σχετική ανάλογη προστασία που χρειάζεται από περιβαλλοντικής πλευράς για τις μαρίνες αυτές, που ήδη είναι κορεσμένες.

Έρχομαι τώρα στα άρθρα 13 και 14, τα οποία δεν αναφέραμε σε προηγούμενες συνεδριάσεις. Αυτά προβλέπουν διαδικασίες με την έκδοση Προεδρικών Διαταγμάτων για τη Στρατηγική Μελέτη Περιβαλλοντικών Επιπτώσεων, για την οριοθέτηση των Περιοχών Ολοκληρωμένης Τουριστικής Ανάπτυξης και διαδικασία έγκρισης Στρατηγικής Μελέτης Περιβαλλοντικών Επιπτώσεων, για τη δημιουργία σύνθετου τουριστικού καταλύματος σε ιδιωτικά δάση. Και αυτά προβλέπονται με μια διαδικασία έκδοσης Προεδρικού Διατάγματος, η οποία μας φαίνεται πολύ ως «φωτογραφική», ως «φωτογραφικό» άρθρο. Κυρίως μας προβληματίζει διότι δεν υπάρχουν οι απαραίτητες εγγυήσεις ούτως ώστε η έγκριση της στρατηγικής μελέτης να γίνει με τρόπο αδιάβλητο, αλλά και χρήσιμο για την περαιτέρω υλοποίησή της.

Έρχομαι τώρα, στα άρθρα που αφορούν των διορισμό Διοικητών Ανώτερων Επαγγελματικών Σχολών Τουρισμού και Κατάρτισης. Αναφερθήκαμε ήδη, σε αυτό το ζήτημα σε προηγούμενες συνεδριάσεις. Υπάρχει ένα συγκεκριμένο θέμα για το οποίο θα θέλαμε διευκρίνιση από την ηγεσία του Υπουργείου και επίσης, την ευκαιρία να εκφράσουμε και εμείς την ένστασή μας.

Συγκεκριμένα, στο άρθρο 30 λέει ότι με Κοινή Απόφαση των Υπουργών Τουρισμού και Παιδείας -το συζητήσαμε αυτό το θέμα και δεν θα το επαναλάβω τώρα, υπάρχει καταγεγραμμένο στα πρακτικά- τοποθετείται Διευθυντής και Υποδιευθυντής σε Σχολές Ανώτερης Επαγγελματικής Κατάρτισης και αυτό γίνεται για 2 χρόνια. Το σημείο το οποίο δεν συζητήθηκε νομίζω, είναι ότι με όμοια απόφαση μπορεί να ανανεώνεται η θητεία του εν λόγω ή της εν λόγω Διευθυντή ή Διευθύντριας ή Υποδιευθυντή και Υποδιευθύντριας. Το ερώτημα είναι για πόσο; Δεν υπάρχει όριο; Δηλαδή, μπορεί να ανανεώνεται η θητεία αυτή επ΄ αόριστο και αν υπάρχει όριο, γιατί δεν υπάρχει στο ίδιο το άρθρο;

Όσον αναφορά τώρα τα τελευταία άρθρα που ρυθμίζουν ορισμένες διαδικασίες και διοικητικά ζητήματα του Υπουργείου. Αναφερθήκαμε στην προηγούμενη συνεδρίαση, γιατί στο άρθρο 64 του νομοσχεδίου το οποίο αναγνωρίζει ότι το Υπουργείο οφείλει 73.000 ευρώ, που αφορούν σε διάφορα έξοδα περιλαμβανομένων και μη μισθολογικών παροχών σε δημοσιογράφους, ζητήσαμε διευκρινίσεις ως προς αυτό. Δεν λάβαμε κάποια διευκρίνιση, δηλαδή, γιατί οι δημοσιογράφοι αυτοί παίρνουν μη μισθολογικές παροχές, τι έκαναν ακριβώς

ακριβώς; Θα θέλαμε να το ξέρουμε στο όνομα της διαφάνειας, αλλά στο ίδιο πνεύμα υπάρχουν και άλλα δύο άρθρα, τα οποία μας απασχολούν. Είναι το άρθρο 52, που αφορά στην εξόφληση οφειλών στον ΕΟΤ εξωτερικού, σε σχέση με το Πεκίνο. Λέει, «Οι ανεξόφλητες ληξιπρόθεσμες υποχρεώσεις υπηρεσίας εξωτερικού του ΕΟΤ με έδρα το Πεκίνο, δύνανται λέει κατά παρέκκλιση να εξοφληθούν κ.τ.λ.». Τι έξοδα είναι αυτά; Θα θέλαμε να ξέρουμε ποιο συγκεκριμένα πάλι στο όνομα της διαφάνειας.

Τέλος, έρχομαι στο άρθρο 55, το οποίο πάλι αφορά διευθέτηση οικονομικών ζητημάτων εκ μέρους του Υπουργείου και θα θέλαμε και εδώ, κάποιες διευκρινίσεις. Στο άρθρο, αναφέρεται η διαγραφή οφειλόμενων εισφορών για ξενοδοχειακά καταλύματα και προβλέπει ότι οφειλόμενες εισφορές για ξενοδοχειακά καταλύματα επιχειρήσεων-μελών του Ξενοδοχειακού Επιμελητηρίου Ελλάδος, οι οποίες προέκυψαν μέχρι την 31η Δεκέμβριου του 2003, διαγράφονται. Επίσης, στη συνέχεια υπάρχουν εδάφια, κατά το ίδιο άρθρο, τα οποία προβλέπουν και τη διαγραφή άλλων χρεών από ξενοδοχειακά καταλύματα μέσα από μια διαδικασία που δίνει στη Διοικούσα Επιτροπή του Ξενοδοχειακού Επιμελητηρίου Ελλάδος την εξουσιοδότηση να διαπιστώνει την διαγραφή αυτών. Αναρωτιόμαστε κατά πόσο αυτός είναι ένας αυστηρός έλεγχος και τι διαδικασία υπάρχει, στο πλαίσιο αυτό, ούτως ώστε να βεβαιωθεί πως δεν διαγράφονται οφειλές ξενοδοχειακών καταλυμάτων που ανήκουν σε επιχειρηματίες οι οποίοι μπορούν να εξοφλήσουν αυτά τα χρέη στο Δημόσιο;

Πως είναι βέβαιο το Υπουργείο, ότι κάτω από αυτή την πολύ γενική διάταξη δεν πρόκειται να εξαιρεθούν οι ιδιοκτήτες ξενοδοχείων οι οποίοι μπορούν να εξοφλήσουν αυτά τα χρέη του Δημοσίου προς όφελος του Έλληνα φορολογούμενου -και το λέω αυτό μέσα σε ένα πλαίσιο στο οποίο η κατάσταση της οικονομίας βρίθει από πολίτες που χρωστούν τα λεγόμενα κόκκινα δάνεια και οι οποίοι βρίσκονται κάτω από ένα καθεστώς πολύ άγριας διεκδίκησης αυτών των χρεών που έχουν μέσα από τα περιβόητα funds. Βεβαίως και προκαλεί το δημόσιο αίσθημα το να αισθάνεται ο πολίτης, ο απλός πολίτης, ότι όταν χρωστάει ένα μικρό ποσό πρέπει να το εξοφλήσει με πολύ υψηλούς τόκους, μέσα από μία διαδικασία τρομερά αυστηρή από τα funds αφενός και αφετέρου να υπάρχει ένα άρθρο, όπως το άρθρο 55, το οποίο διαγράφει χρέη επιχειρηματιών προς το Δημόσιο. Θα θέλαμε να ξέρουμε πως το Υπουργείο εγγυάται ότι με τη ρύθμιση αυτή δεν πρόκειται να χαριστούν χρέη σε επιχειρηματίες οι οποίοι μπορούν να τα εξοφλήσουν -και οφείλουν συνεπώς να τα εξοφλήσουν- προς όφελος του Έλληνα φορολογούμενου.

Κύριε Πρόεδρε, αυτά ήθελα να επισημάνω προς το παρόν. Όσον αφορά τα επόμενα θα τοποθετηθώ στην Ολομέλεια.

Σας ευχαριστώ.

**ΠΑΝΑΓΗΣ ΚΑΠΠΑΤΟΣ (Προεδρεύων της Επιτροπής ):** Ευχαριστούμε και εμείς κ. Καζαμία. Τον λόγο έχει η Υφυπουργός Τουρισμού κυρία Έλενα Ράπτη.

**ΕΛΕΝΗ ΡΑΠΤΗ (Υφυπουργός Τουρισμού):** Σας ευχαριστώ πολύ κύριε Πρόεδρε.

Κυρίες και κύριοι συνάδελφοι, με την ολοκλήρωση και της δεύτερης ανάγνωσης του προτεινόμενου νομοσχεδίου δεν θα πρέπει να μείνει οποιαδήποτε αμφιβολία για το γεγονός ότι πρόκειται για μία ακόμη πρωτοβουλία του Υπουργείου μας που θα συμβάλλει στον εκσυγχρονισμό και στη βελτίωση των κανόνων σε καίριους τομείς του τουρισμού όπως σε ειδικές μορφές αλλά και η Τουριστική Εκπαίδευση.

Σκοπός μας είναι να μπορούμε να ανταποκριθούμε στις νέες απαιτήσεις της αγοράς και στο τουριστικό μοντέλο της βιώσιμης ανάπτυξης, με σεβασμό στο περιβάλλον και στις ιδιαιτερότητες των τοπικών κοινωνιών. Είναι σαφές ότι το παρόν νομοσχέδιο αποτελεί το προϊόν του διαλόγου μας και της διαβούλευσης μας με τα συναρμόδια Υπουργεία, με την Τοπική Αυτοδιοίκηση, με τους κοινωνικούς εταίρους, με τους επαγγελματίες του χώρου γιατί για εμάς ο τουρισμός είναι ένα συλλογικό προϊόν που απαιτεί στενή και ολιστική συνεργασία όλων των εμπλεκόμενων μερών. Υλοποιούμε τις προγραμματικές μας δεσμεύσεις και θέτουμε τις βάσεις, σε νομοθετικό και θεσμικό επίπεδο, για τη διαμόρφωση του νέου τουριστικού μοντέλου στο οποίο στοχεύουμε στρατηγικά και το οποίο στηρίζεται στην ανταγωνιστικότητα, στην καινοτομία, στη διαφοροποίηση του προσφερόμενου τουριστικού προϊόντος με όρους ποιότητας και βιωσιμότητας.

Πώς πετυχαίνουμε αυτό το στόχο με τις νέες διατάξεις; Ενισχύουμε το θεσμικό πλαίσιο για τις Ειδικές Μορφές Τουρισμού όπως τον Ιατρικό Τουρισμό, τον Ιαματικό Τουρισμό και τον Οινοτουρισμό, ρυθμίζουμε ζητήματα λειτουργίας των Οργανισμών Διαχείρισης και Προώθησης Προορισμού και του Ξενοδοχειακού Επιμελητηρίου Ελλάδας, με σκοπό την αποτελεσματικότερη λειτουργία τους και εκσυγχρονίζουμε το θεσμικό πλαίσιο του επαγγέλματος των ξεναγών. Με τις προτεινόμενες ρυθμίσεις του Μέρους Ε’ του νομοσχεδίου προσαρμόζουμε τους κανόνες για την άσκησή τους στη σύγχρονη πρακτική.

Ο ορισμός του ξεναγού άλλαξε, σε σχέση με την αρχική ρύθμιση όπως είχε εισαχθεί στη δημόσια διαβούλευση, λαμβάνοντας υπόψη τις θέσεις της ΠΟΞΕΝ γεγονός που επιβεβαίωσε και ίδια η ΠΟΞΕΝ κατά την ακρόαση των φορέων. Με τον νέο ορισμό, το επάγγελμα του ξεναγού ορίζεται με σαφήνεια και διακρίνεται από το έργο των συνόδων με σκοπό τόσο την προστασία των ίδιων των ξεναγών όσο και τη διασφάλιση της ποιότητας των παρεχόμενων υπηρεσιών προς τους τουρίστες. Στις προηγούμενες συνεδριάσεις, η κυρία Υπουργός, παρουσίασε εκτενώς τις νέες διατάξεις και απάντησε στα θέματα που τέθηκαν από τους φορείς και τους Αγορητές των Κομμάτων της Αντιπολίτευσης. Με βάση τις προτάσεις φορέων που κατατέθηκαν στην Επιτροπή, όπως του ΣΕΤΕ, της ΠΟΞΕΝ αλλά και άλλων, καθώς και παρατηρήσεις της Αντιπολίτευσης επεξεργαζόμαστε σημειακές νομοτεχνικές αλλαγές οι οποίες θα παρουσιαστούν στην Ολομέλεια.

Για την οικονομία του χρόνου, επιτρέψτε μου να σταθώ κυρίως στο μέρος του νομοσχεδίου που αφορά στην τουριστική εκπαίδευση. Γνωρίζουμε ότι ανταγωνιστικότητα, καινοτομία και βιώσιμη τουριστική ανάπτυξη δεν μπορεί να υπάρξει χωρίς τον εκσυγχρονισμό και την προσαρμογή της τουριστικής εκπαίδευσης στις νέες ανάγκες της αγοράς. Γι’ αυτό και η αναβάθμιση της τουριστικής εκπαίδευσης, είναι στρατηγικός στόχος του Υπουργείου μας που υλοποιούμε και με δράσεις, οι οποίες έχουν ενταχθεί στο Εθνικό Σχέδιο Δράσης, και με νομοθετικές πρωτοβουλίες όπως το παρόν νομοσχέδιο. Σκοπός μας είναι να εφοδιάζουμε τους σπουδαστές μας με πραγματικές δεξιότητες και γνώσεις που είναι απαραίτητες στη σημερινή αγορά εργασίας. Με αυτό τον τρόπο βελτιώνουμε το τουριστικό προϊόν της χώρας αλλά και διασφαλίζουμε την άμεση απορρόφηση και επαγγελματική αποκατάσταση των σπουδαστών μας, που αποτελούν και τους μελλοντικούς επαγγελματίες. Προς αυτή την κατεύθυνση έχουμε ήδη κάνει σημαντικά βήματα σε συνεργασία πάντα με τις Διοικήσεις των σχολών μας και τους σπουδαστές μας.

Για όσους υποστήριξαν ότι δεν έχει ενισχυθεί η τουριστική εκπαίδευση, θα ήθελα να υπενθυμίσω ότι μετατρέψαμε τα 8 ΙΕΚ Τουρισμού του Υπουργείου Τουρισμού σε Σχολές Ανώτερης Επαγγελματικής Κατάρτισης, ΣΑΕΚ Τουρισμού. Ιδρύσαμε την πρώτη πειραματική ΣΑΕΚ Τουρισμού στην Ελλάδα με έδρα στην Περαία Θεσσαλονίκης. Εντάξαμε στο Εθνικό Σχέδιο Δράσης 2024 τη σύνταξη μελέτης για αξιολόγηση δυνατότητας αξιοποίησης κτιρίων εκπαιδευτικών μονάδων Υπουργείου Τουρισμού. Υλοποιήσαμε 4 ταχύρρυθμα προγράμματα εκπαίδευσης στο επάγγελμα του ξεναγού σε συνεργασία με το Πανεπιστήμιο Αθηνών, το Πανεπιστήμιο Κρήτης, το Ιόνιο Πανεπιστήμιο και το Αριστοτέλειο Πανεπιστήμιο και προσθέσαμε 200 νέους ξεναγούς στην αγορά εργασίας. Προχωρήσαμε σε έγκαιρη έναρξη της πρακτικής άσκησης για το 2024.

Υλοποιήσαμε για πρώτη φορά πιστοποιημένα σεμινάρια πρώτων βοηθειών, σε συνεργασία με το ΕΚΑΒ στους σπουδαστές όλων των σχολών μας. Υλοποιήσαμε σεμινάρια για την αποτροπή σεξουαλικής και παιδικής κακοποίησης στους σπουδαστές όλων των σχολών μας και μελλοντικούς επαγγελματίες του τουρισμού. Προμηθευτήκαμε, με διεθνή διαγωνισμό, νέα συγγράμματα για τους σπουδαστές των ΑΣΤΕ. Διεξαγάγαμε για πρώτη φορά έρευνα για τις ανάγκες και τις προτάσεις γύρω από το επάγγελμα του ξεναγού με συμμετοχή φορέων των ξεναγών, φορέων ΟΤΑ, πανεπιστημίων και φορέων του τουρισμού. Προετοιμάζουμε για υλοποίηση από το Ταμείο Ανάκαμψης τα σεμινάρια reskilling και upskilling στον τουριστικό τομέα ύψους 45 εκατομμυρίων ευρώ και με τις προτεινόμενες διατάξεις θωρακίζουμε ακόμα περισσότερο το θεσμικό πλαίσιο της τουριστικής εκπαίδευσης και κάνουμε πράξη δίκαια αιτήματα των σπουδαστών μας, στηρίζουμε στην πράξη τις σπουδάστριες και τους σπουδαστές μας μέσω προβλέψεων σπουδαστικής μέριμνας.

Επίσης, για πρώτη φορά παρέχουμε μειωμένο κόμιστρο μετακίνησης των σπουδαστριών και σπουδαστών των ΑΣΤΕ και των ΣΑΕΚ Τουρισμού στα μέσα μαζικής μεταφοράς. Για πρώτη φορά παρέχουμε δικαίωμα ιατροφαρμακευτικής και νοσηλευτικής περίθαλψης, καθώς και ευρωπαϊκής κάρτας ασθενείας σε σπουδάστριες και σπουδαστές των ΑΣΤΕ, όπως ισχύει και για φοιτητές των ΑΕΙ. Προβλέπουμε συμφωνία με το Υπουργείο Παιδείας για προμήθεια συγγραμμάτων, μέσω της Υπηρεσίας Διαχείρισης Πανεπιστημιακών Συγγραμμάτων «Εύδοξος», για ταχύτερη διανομή συγγραμμάτων στους σπουδαστές των ΑΣΤΕ. Χορηγούμε ειδική σπουδαστική ταυτότητα στους σπουδαστές των ΑΣΤΕ για να έχουμε τις ίδιες κοινωνικές παροχές με τους φοιτητές των ΑΕΙ. Είναι ζητήματα κοινωνικής πολιτικής που θα ανακουφίσουν τους σπουδαστές μας, αλλά και τις οικογένειές τους και τα οποία για πρώτη φορά επιλύονται σήμερα με τις διατάξεις του παρόντος νομοσχεδίου.

Ενισχύουμε τους αποφοίτους των Ανώτερων Σχολών Τουριστικής Εκπαίδευσης σε Ρόδο και Κρήτη με δικαίωμα ακαδημαϊκής εξέλιξης στο επίπεδο 6. Προσφέρουμε πλέον διέξοδο για ακαδημαϊκή εξέλιξη των αποφοίτων ΑΣΤΕ για προγράμματα μεταπτυχιακά, διδακτορικά και Erasmus. Ενισχύουμε ουσιαστικά τις σχολές μας εξασφαλίζοντας την εύρυθμη λειτουργία τους και βελτιώνοντας την ποιότητα των υπηρεσιών τους προς τους σπουδαστές.

Ρυθμίζουμε για πρώτη φορά διαδικασίες μόνιμων προσλήψεων σε ΑΣΤΕ και ΣΑΕΚ Τουρισμού, καθώς και διαδικασία εξέλιξης των μονίμων μελών ΔΕΠ των ΑΣΤΕ. Προβλέπουμε ηλεκτρονικές διαδικασίες πρόσληψης των μόνιμων καθηγητών των ΣΑΕΚ Τουρισμού για πιο γρήγορες προσλήψεις. Καλύπτουμε το νομοθετικό κενό που υφίσταται για την πρόσληψη του μόνιμου εκπαιδευτικού προσωπικού στη ΣΑΕΚ Τουρισμού προκειμένου να προχωρήσουν οι 9 πρώτες εγκεκριμένες προσλήψεις. Ρυθμίζουμε θέματα τοποθέτησης διευθυντών σε ΑΣΤΕ και ΣΑΕΚ Τουρισμού προκειμένου να καλυφθούν τα κενά, λαμβάνοντας υπόψη, όπως επισήμανε και η κυρία Υπουργός, ότι οι σχολές μας είναι οργανικές μονάδες του Υπουργείου Τουρισμού που μπορούν να διοικηθούν από αξιόλογα στελέχη της εκπαίδευσης και της διοίκησης που έχουν γνώση και εμπειρία της τουριστικής εκπαίδευσης και των αναγκών της τουριστικής αγοράς.

Το παρόν νομοσχέδιο αποτελεί μια αναγκαία συνέχεια της προηγούμενης νομοθετικής πρωτοβουλίας μας τον Οκτώβριο του 2023, με την οποία δώσαμε θεσμική υπόσταση στη συνεργασία μας με τους φορείς του τουρισμού και με την τοπική αυτοδιοίκηση, όπως έγινε με τη σύσταση του Περιφερειακού Συμβουλίου Τουρισμού, του Συμβουλίου Οινοτουρισμού και άλλων.

Μέσα από αυτή τη θεσμική διαβούλευση προέκυψαν ανάγκες της τουριστικής αγοράς και σημαντικά ζητήματα που αποτελούν τροχοπέδη στην ομαλή ανάπτυξη του τουρισμού. Αυτά τα ζητήματα αντιμετωπίζουμε με τις προτεινόμενες διατάξεις με εξορθολογιστική ματιά, χωρίς ιδεοληψίες και εμμονές, με το βλέμμα στο νέο ποιοτικό και βιώσιμο τουριστικό προϊόν που θέλουμε για τη χώρα μας. Σε έναν από τους πλέον δυναμικούς και συνεχώς μεταλλασσόμενους χώρους -όπως είναι ο Τουρισμός- που επηρεάζεται από πολλούς και αστάθμητους παράγοντες, προφανώς, υπάρχουν και άλλα ακόμη να γίνουν.

Όπως είπε και η κυρία Υπουργός, σαφώς και επίκεινται και άλλες νομοθετικές ρυθμίσεις. Όμως, όπως επιβεβαίωσαν και οι φορείς της αγοράς και της Τοπικής Αυτοδιοίκησης, όπως ο ΣΕΤΕ, το ΞΕΕ, η ΚΕΔΕ, οι προτεινόμενες διατάξεις είναι στη σωστή κατεύθυνση, επιλύουν στην πράξη και στοχευμένα υπαρκτά προβλήματα της αγοράς στηρίζοντας τους επαγγελματίες, ενθαρρύνοντας τις βιώσιμες επενδύσεις που θα αφήσουν θετικό οικονομικό αποτύπωμα στις τοπικές κοινωνίες, αλλά και, παράλληλα, προβλέποντας δικλείδες ασφαλείας για την προστασία των φυσικών πόρων και του πολιτισμού της χώρας μας από την ασύδοτη άσκηση τουριστικών δραστηριοτήτων.

Για αυτό και καλώ όλες και όλους να υπερψηφίσετε τις προτεινόμενες ρυθμίσεις.

Σας ευχαριστώ πολύ.

**ΠΑΝΑΓΗΣ ΚΑΠΠΑΤΟΣ (Προεδρεύων της Επιτροπής):** Ευχαριστούμε κι εμείς, κυρία Υφυπουργέ.

Κυρίες και κύριοι συνάδελφοι, στο σημείο αυτό ολοκληρώθηκε η συζήτηση επί του σχεδίου νόμου του Υπουργείου Τουρισμού «Ενίσχυση των τουριστικών υποδομών και της τουριστικής εκπαίδευσης, επικαιροποίηση του πλαισίου άσκησης του επαγγέλματος των ξεναγών και των χρονομεριστικών μισθώσεων, ρυθμίσεις τουριστικών φορέων και άλλες διατάξεις για την ενίσχυση του τουρισμού».

Πριν προχωρήσουμε στην ψηφοφορία επί των άρθρων και επί του συνόλου ανακεφαλαιώνουμε με τις θέσεις των Κομμάτων επί της αρχής:

Η Εισηγήτρια της Πλειοψηφίας, κυρία Σεβαστή (Σέβη) Βολουδάκη έχει ψηφίσει υπέρ.

Η Εισηγήτρια της Μειοψηφίας, κυρία Καλλιόπη Βέττα, επιφυλάχθηκε.

Η Ειδική Αγορήτρια της Κ.Ο. «ΠΑΣΟΚ- ΚΙΝΗΜΑ ΑΛΛΑΓΗΣ», κυρία Αικατερίνη (Κατερίνα) Σπυριδάκη, επιφυλάχθηκε.

Ο Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κ. Χρήστος Κατσώτης, καταψήφισε.

Ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ» κ. Στυλιανός Φωτόπουλος, επιφυλάχθηκε.

 Η Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», κυρία Θεανώ Φωτίου, καταψήφισε.

Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κ. Κομνηνός Δελβερούδης, επιφυλάχθηκε.

Ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ», κ. Αλέξανδρος Καζαμίας, επιφυλάχθηκε.

Ο Ειδικός Αγορητής της Κ.Ο. «ΣΠΑΡΙΤΙΑΤΕΣ», κ. Ιωάννης Κόντης, επιφυλάχθηκε.

Στο σημείο αυτό ερωτάται η Επιτροπή, γίνονται δεκτά τα άρθρα 1 έως 66 του σχεδίου νόμου;

**ΠΟΛΛΟΙ ΒΟΥΛΕΥΤΕΣ:** Ναι.

**ΠΑΝΑΓΗΣ ΚΑΠΠΑΤΟΣ (Προεδρεύων της Επιτροπής):** Τα άρθρα 1 έως 66 γίνονται δεκτά ως έχουν κατά πλειοψηφία.

Ερωτάται η Επιτροπή, γίνεται δεκτό το ακροτελεύτιο άρθρο;

**ΠΟΛΛΟΙ ΒΟΥΛΕΥΤΕΣ:** Ναι.

**ΠΑΝΑΓΗΣ ΚΑΠΠΑΤΟΣ (Προεδρεύων της Επιτροπής):** Δεκτό κατά πλειοψηφία.

Τέλος, ερωτάται η Επιτροπή αν το σχέδιο νόμου γίνεται δεκτό και στο σύνολό του.

**ΠΟΛΛΟΙ ΒΟΥΛΕΥΤΕΣ:** Ναι.

**ΠΑΝΑΓΗΣ ΚΑΠΠΑΤΟΣ (Προεδρεύων της Επιτροπής):** Δεκτό κατά πλειοψηφία.

Συνεπώς, το σχέδιο νόμου του Υπουργείου Τουρισμού γίνεται δεκτό επί της αρχής, επί των άρθρων και στο σύνολό του ως έχει κατά πλειοψηφία.

Λύεται η συνεδρίαση. Ευχαριστούμε και καλό απόγευμα σε όλους.

Στο σημείο αυτό γίνεται η γ΄ εκφώνηση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Γιαννούλης Χρήστος, Ζαμπάρας Μιλτιάδης (Μίλτος), Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Παππάς Νικόλαος, Τζάκρη Θεοδώρα, Κατρίνης Μιχαήλ, Νικητιάδης Γεώργιος, Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Κατσώτης Χρήστος, Μανωλάκου Διαμάντω, Μεταξάς Κωνσταντίνος Βασίλειος, Τσοκάνης Χρήστος, Φωτόπουλος Στυλιανός, Χήτας Κωνσταντίνος, Ζεϊμπέκ Χουσεΐν, Φωτίου Θεανώ, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Δημητροκάλλης Ιωάννης και Παπαϊωάννου Αρετή.

Τέλος και περί ώρα 15.15΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΠΑΝΑΓΗΣ ΚΑΠΠΑΤΟΣ ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ**